text:
ven.
23
nov.
2012
ISOMO RYA MBERE
Igitabo cy’Ibyahishuriwe Yohani Intumwa
(Hish 22, 1-7)
Jyewe Yohani, 1umumalayika anyereka uruzi rw’amazi y’ubugingo yaboneranaga nk’ikirahure, rwavubukaga ku ntebe y’ubwami y’Imana no ku ya Ntama. 2Rwagati mu kibuga cy’umurwa no hagati y’amashami abiri y’uruzi, hari igiti cy’ubugingo kikagira imisaruro cumi n’ibiri, buri kwezi kikera imbuto kandi amababi yacyo agakiza amahanga. 3Umuvumo ntuzongera kubaho ukundi. Intebe y’ubwami y’Imana n’iya Ntama bizahora muri uwo murwa, n’abagaragu bayo bayisenge. 4Bazahora barangamiye uruhanga rwayo, n’izina ryayo ribe ku gahanga kabo. 5Nta joro rizongera kubaho ukundi, kandi nta n’uzakenera urumuri rw’ifumba cyangwa urw’izuba, kuko Nyagasani Imana azasakaza urumuri rwe kuri bo, maze bakazima ingoma uko ibihe bizahora bisimburana iteka. 6Hanyuma arambwira ati “Aya magambo ni imvaho kandi akwiriye kwizerwa ; kuko Nyagasani Imana yabwirije abahanuzi, yohereje umumalayika wayo kugira ngo yereke abagaragu be ibigomba kuzaba bidatinze. 7Ngaha rero ndaje bidatinze ! Hahirwa abakurikiza amagambo y’ubuhanuzi buri muri iki gitabo.”
ZABURI (Zab 95 (94), 1-2, 3-5, 6-7)
Inyik/ Amen ! Ngwino Nyagasani Yezu !
Nimuze tuvugirize impundu Uhoraho,
turirimbe Urutare rudukiza ;
tumuhinguke imbere tumurata,
tumuririmbire ibisingizo.
Kuko Uhoraho ari Imana y’igihangange,
ni Umwami w’igihangange asumba imana zose.
Ni we ufashe imizi y’isi mu kiganza cye,
maze akagenga n’impinga z’imisozi.
Inyanja ni iye, ni we wayiremye,
n’ubutaka bwumutse bwabumbwe n’ibiganza bye.
Nimwinjire duhine umugongo twunamye,
dutere ivi imbere y’Uhoraho waturemye.
Kuko ari we Mana yacu,
naho twe tukaba imbaga yo mu rwuri rwe,
n’ubushyo buragiwe n’ikiganza cye.
IBANGONDIRIMBO RIBANZIRIZA IVANJILI (Lk 21, 36)
Alleluya Alleluya.
Hahirwa abahora bari maso kandi basenga :
bazashobora gutunguka mu maso y’Umwana w’umuntu.
Alleluya.
IVANJILI
+ Luka (Lk 21, 34-36)
Muri icyo gihe, Yezu yabwiraga abigishwa be iby’ihindukira rye ; nuko arababwira ati 34“Mwitonde rero hato imitima yanyu itazatwarwa n’ubusambo, n’isindwe n’uducogocogo tw’ubuzima, maze uwo munsi ukazabagwa gitumo. 35Kuko uzatungura abatuye ku isi bose, nk’uko umutego ufata inyamaswa. 36Mube maso kandi musenge igihe cyose, kugira ngo muzabone intege zo guhunga ibyo bintu byose bizaza, no kugira ngo muzashobore gutunguka mu maso y’Umwana w’umuntu.”


c: text/html

text:
Abasoma Bibiliya bavugako ihishemo ubuhanga bwinshi ndetse nta ngingo n’imwe irebana n’ubuzima bwa muntu ndetse n’ibibera ku Isi utasangamo.
Yigisha ibijyanye n’imibonano mpuzabitsina haba kuyikora mu buryo bwiza, kwagazanya, gusomana no kubaho ubuzima bw’umunyenga w’urukundo, abakundana barebana akana ko mu jisho ariko inavuga ku busambanyi no ku batinganyi.
Bifashishije imirongo yo muri Bibiliya, Stephen Kendrick na Alex Kendrick banditse igitabo ‘The Love Dare’ kigaragaza mu by’ukuri Igisobanuro nyacyo cy’ urukundo n’abitwa ko bazi Imana uburyo bagakwiye kuba barubamo.
Imana yatanze uburyo abantu bakwishimira ubuzima binyuze mu mibonano mpuzabitsina . Niba wari uziko gukora imibonano mpuzabitsina ari ugupfa kubikora gusa, Bibiliya itanga inama ndetse n’impamvu Imana yashyizeho iki gikorwa ndetse n’amabwiriza akigenga.
Iki gitabo cyerekana ko urukundo ari inkingi ya mwamba mu buzima bwa buri munsi cyane cyane ku bashakanye.
Amasomo ya Bibiliya iki gitabo kigarukaho ashimangira ko impamvu Imana yashyizeho umugabo n’umugore ndetse ikabashyingira kwari ukugira ngo umunezero wa muntu ukomeze kuba mwinshi kandi habeho kororoka.
Kurongorana bigomba kubahwa
Mu Baheburayo 13:4 hagira ati ‘Kurongorana kubahwe n’abantu bose kandi kuryamana kw’abarongoranye he kugira ikikwanduza, kuko abahehesi n’abasambanyi Imana izabaciraho iteka.”
Ayandi magambo dusanga mu gitabo cy’Itangiriro 2:24 agira ati ‘Nicyo gituma umuntu azasiga se na nyina ,akabana n’umugore we akaramata ,bombi bakaba umubiri umwe’.
Ikindi kiragagaza ko Bibiliya ishyigikiye imibonano mpuzabitsina ni uko muri Yesaya 34: 16 hagaragaza ko Imana yageneye buri muntu, yaba umugore n’umugabo uwo bakwiranye bagomba kubana.
Iri jambo rigira riti ‘Nimushake mu gitabo cy’Uwiteka musome, nta na kimwe muri ibyo kizabura, nta kigore kizabura ikigabo cyacyo kuko Uwiteka ari we ubitegekesheje akanwa ke, kandi umwuka we akaba ari we ubiteranije.’
Bibiliya irwanya yivuye inyuma ubusambanyi
Nubwo Bibiliya ishyigikiye imibonano mpuzabitsina ko ikorwa hagati y’abashakanye,inarwanya yivuye inyuma ubusambanyi kandi ko ababukora batazagera mu ijuru.
Abefeso 5:3 hagira hati “Ariko gusambana n’ibyonona byose no kurarikira ntibikavugwe rwose muri mwe nk’uko bikwiriye abera”.
Mu gitabo cya mbere, Pawulo yandikiye Abakorinto 6: 18 havuga ngo “Muzibukire gusambana. Ibindi byaha byose umuntu akora bikorerwa inyuma y’umubiri,ariko usambana aba akoze icyaha cyo mu mubiri we.”
Bibiliya yamagana ubutinganyi
Nubwo uko bukeye n’uko bwije abantu bagenda bakoresha imibiri uko bishakiye kandi bakirema agatima bavuga ko ariko baremwe, Bibiliya nk’igitabo cyemerwa n’abakiristo benshi ihamya ko ubutiganyi budakwiriye gukorwa.
Abalewi 20:13: Umugabo natinga undi bombi bazaba bakoze ikizira, ntibakabure kwicwa.
Mu 1 Abakorinto 6:9 havuga ngo “…Ntimwishuke abahehesi cyangwa abasenga ibishushanyo cyangwa abasambanyi ,cyangwa ibitingwa cyangwa abagabo benda abandi….bene abo ntibazaragwa ubwami bw’Imana.”
Abalewi 18:22 ‘Ntugatinge abagabo ni ikizira ,ntukaryamane n’itungo ryose cyangwa n’inyamaswa yose…”
Hari abitwaza amasomo ya Bibiliya bashaka gusambana
Hari amasomo yabaye ikimenyabose akoreshwa na benshi bagamije gushyigikira irari ryabo nyamara iyo usesenguye neza usanga atari cyo yari agamije.
Imigani 3: 27-28 “Abakwiriye kubona ibyiza ntukabibime niba bigushobokera.Ntukarerege mugenzi wawe uti ‘genda uzagaruke ejo mbiguhe’ kandi ubifite iruhande rwawe.”
Mu Bakorinto 1 7:5 ‘Ntimukimane keretse ahari musezeranye igihe kugira ngo mubone uburyo musenga….”
Ku bemera Bibiliya nta kintu na kimwe Imana yashyizemo kidasobanutse kuko ijambo ryayo ari ukuri kuzuye, keretse gusa umuntu aramutse ashatse kwiziba amatwi agakurikiza ibihwanye n’irari rye.

robotstxt: allowed

filter: keep


text:
Ubutunzi butagira akagero buri muri Kristo Yesu
UBUTUNZI BUTAGIRA AKAGERO BURI MURI KRISTO YESU
Abafilipi 3:7-8 7Nyamara ibyari indamu yanjye nabitekereje ko ari igihombo ku bwa Kristo, 8 ndetse n’ibintu byose mbitekereza ko ari igihombo ku bw’ubutunzi butagira akagero, ari bwo kumenya Kristo Yesu. Ku bw’uwo nahombye ibyanjye byose, ndetse mbitekereza ko ari amase kugira ngo ndonke Kristo,
Yohana 1:14-16 (uko bavuze Yesu) Jambo uwo yabaye umuntu abana natwe (tubona ubwiza bwe busa n’ubw’Umwana w’ikinege wa Se), yuzuye ubuntu n’ukuri.15. Yohana yahamije iby’uwo avuga yeruye ati “Uwo ni we navuze nti ‘Uzaza hanyuma ni we unduta, kuko yahozeho ntarabaho.’ ”
Matayo 10:34-36 (uko Yesu yivuze) “Mwe gutekereza ko nazanywe no kuzana amahoro mu isi. Sinaje kuzana amahoro, ahubwo naje kuzana inkota. 35. Kuko naje gutanya umwana na se, umukobwa na nyina, umukazana na nyirabukwe,
Intumwa za Yesu zagiye zimubona mu buryo butandukanye byose bimwerekezaho, ariko Yohana we yamubonye nk’Imana, aravuga ngo mbere na mbere hariho Jambo, ati twahawe ibimwuzuye aribwo buntu bugeretse ku bundi. Yamubonyemo ibintu byiza cyane.
Amaso areba Yesu si amwe hari umubona nk’utanga urubyaro, undi akamubona nk’ugaburira abashonji, undi akamubona nk’uwita ku bakene, undi akamubona nk’ukiza abarwayi; buri wese agira uko amubona bitewe nicyo yamukoreye. Hari umubona nk’unezeza abantu gusa nubwo ataguha ibyo byose.
Pawulo yarwanyije Yesu mu buryo bugaragara, yica abigishwa be, akanabyivugira, rwanya Yesu yivuye inyuma. Igihe kigeze nawe ahura na Yesu, imbaraga yakoreshaga arwanya abakristo aba arizo asigara akoresha amukorera.
Ntitukabe akazuyazi kuko biravuna, Yesu ntabikunda. Pawulo we yaje abize, ntiyari akazuyazi, kuko yari akiri umusore yarize amategeko arwanira Imana ya Isiraheli itabyara ntibyarwe. Yari afite indamu nyinshi, yumvise ijwi rya Yesu rimubaza impamvu amurwanya, yumva si inzozi, aritaba aramukurikira, niho yaje kuvuga ariya magambo ngo ibyari indamu yanjye; yari afite indamu nyinshi, yari umuntu ukomeye, ati ibyo byose byampindukiye igihombo ku bw’ubutunzi bwinshi buri muri Kristo.
Nawe ujye ushaka uko wakumva ijwi rya Yesu, rirahumuriza, rikadufasha no kunesha, muri kino gihe no mu gihe kizaza.
Pawulo yarazwe muri Kristo imibabaro, akayibonamo ubutunzi butagira akagero. Muri kristo ntitwahamagariwe kwizera Yesu gusa ahubwo twahawe no kubabazwa muriwe. Pawulo we yirataga imibabaro ati narakubiswe n’indi mibabaro yirataga, amaso ye ntiyagarukiraga hafi, yarebaga ubutunzi buri muri Yesu.
Tugeze mu minsi ya nyuma, dusabe ubutunzi butagira akagero buri muri Kristo.
Yesu yarivuze, kuko abantu bari baramumenyereye nkukora ibitangaza; arababwira ati ntimuntekereze ko nazanye amahoro, kuko nazanye inkota. Intumwa zikiri kumwe na Kristo zari mu mudendezo, zidamaraye; yazibwira ati nkwiye gupfa, nabo bati biragatsindwa ati ariko buriya wapfa tugasigara hehe? Nyamara dukwiye kubaho tudatinya urupfu. Gupfa nibyo byiza kurusha kubaho warahemukiye Yesu.
Aya magambo wagirango ararwanyana, bamwe bati muri Yesu harimo ubutunzi, nawe ati ntimutekereze ko nazanye amahoro mu isi, ahubwo nazanye inkota. Abantu ntibafite amatwi amwe yumva Yesu, hari ababyumva nk’ubutunzi abandi babyumva bakarakara bakazana inkota bakica ubivuze.
Yesaya 9:6-7 yeretswe Yesu ko azavuka ari umujyanama, Imana ikomeye n’ibindi, yamubonye nka Yohana, ati ni Ubuntu bukurikira ubundi. Bigeze mu gice cya 53, yongera kwerekwa Yesu amubona nk’umunyamibabaro wuzuye intimba, adafite ishusho yo gukundwa, ayo mayerekwa yombi iyo ataza kubonwa n’umuntu umwe; buri wese yari kuvuga uko yamubonye, bikabateza amahane, umwe akabwira undi ko yavangiwe, bagafata intwaro bakarwana. No mu buzima busanzwe usanga hari abumva indirimbo zacu bakanezerwa cyane, abandi bazumva, bakavuga ngo baba bumva tubasakuriza.
Nyamara muri Yesu harimo ubutunzi butagira akagero. Pawulo we yaravuze ngo kubw’uwo nahombye ibyanjye byose, ntiyabaye akirata iby’isi, ahubwo yirataga imibabaro gusa.
Ejo tuzakomeza ku mpamvu zituma abantu babona Yesu mu buryo butandukanye, tuzanibaza n’ubwo butunzi buri muri Yesu Pawulo agereranya n’ubuntu buruta ubundi ubwo aribwo, ubwatumye aho kwirata icyubahiro yirata imibabaro.
Icyaduha tukagira agakiza kenshi, ku buryo ibya Yesu bitugumamo. Petero yabonaga iminsi yabanye na Yesu ntacyo yabamariye, nta gishya yabonaga uretse kubona ahumura impumyi cyangwa agakiza ikirema, bakanezerwa nuko bari kumwe n’umuntu ukomeye, niyo mpamvu yamubajije ati ese abaretse ibyacu tukagukurikira tuzahembwa iki?
Dusengere amaso yacu afunguke tubone Yesu nk’Umwami ukomeye, ufite ubutunzi bukomeye.
Mwalimu Speciose


text:
Abantu benshi basuzugura urubuto rwitwa avoka ndetse cyane mu muco w’abanyarwanda ngo avoka ni iz’abana.Hari n’umuntu wambwiye ngo ubundi abagabo bo mu Rwanda ntibari bazi kurya avoka ngo babyigishijwe n’abazungu , nabwo ngo babanje kubaseka cyane bavuga ko nta mugabo urya avoka.
Na n’ubu hari abumva ko avoka zikiri iz’abana.Nyamara abahanga mu buzima bemeza ko avoka ari imwe mu mbuto zikungahaye kuri za vitamini zitandukanye , ndetse ifite ubushobozi bwo guhangana n’indwara mu mubiri.
Dore bimwe mu byiza byo kurya urwo rubuto:
1.Kuvana impumuro mbi mu kanwa
Niba ukunda kugira ikibazo cyo kubyukana cyangwa ukiriranwa impumuro mbi mu kanwa , bigatuma utavuga aho abandi bari kubera wenda ikibazo cy’amara yazibye, atameze neza n’ibindi , avoka irabishoboye.Ifite ubushobozi bwo koza amara agacya ubundi ugasubirana impumuro nziza mu kanwa bitabaye ngombwa guhora ukoresha imiti y’amenyo.
2.Ituma uruhu rumera neza
Kubera amavuta urwo rubuto rwibitseho , rurimo intungamubiri zituma uruhu rworoha.Harimo kandi vitamini E ikiza ibikomere ku ruhu.Iyo vitamini E kandi niyo ituma habaho kuvuka kwa tumwe mu tunyangingo mugihe utundi twangiritse.Aha ho wayirya , wayisiga byose bigira akamaro ku ruhu rwawe.
3.Ni nziza ku maso
Avoka ni nziza ku maso kuko yifitemo carotenoid lutein irwanya kwangirika kw’amaso n’ubuhumyi.
4.Irinda kanseri
Kubera carotenoid lutein , umuntu urya avoka ntashobora kurwara kanseri y’ibere , kandi aside Oleique iba muri avoka nayo igabanya ibyago byo kuba warwara kanseri.
5.Ni nziza ku mutima, Inarwanya n’umuvuduko mwinshi w’amaraso
Kubera ko avoka ari ikinyamavuta , ayo mavuta ni meza kuko atuma umuvuduko w’amaraso utiyongera.Ifite kandi aside folique na vitamini B6 byose bituma umutima udahura n’ibibazo.
Twifashishije urubuga Health24.


text:
sam.
07
juil.
2012
ISOMO RYA MBERE
Isomo ryo mu gitabo cy’Umuhanuzi Hozeya (Hoz 10, 1-3.7-8.12)
1Israheli yari umuzabibu mwiza, ukera imbuto zishimishije. Uko imbuto zayo ziyongeraga ni na ko yagwizaga intambiro; uko igihugu cyayo cyarushagaho kurumbuka, ni ko n’inkingi z’ibigirwamana zarushagaho kuba nziza. 2Umutima wabo ni ibinyoma bisa, none bagiye kubiryozwa. Uhoraho ubwe agiye gusenya intambiro zabo, no guhirika inkingi zabo. 3Ubwo noneho bazavuga bati “Nta mwami tukigira kuko tutubashye Uhoraho. Ariko se ubundi bwo, umwami yatumarira iki ?”
7Ibya Samariya byo birarangiye : umwami wayo aragenda ayobagurika nk’agashami gatwawe n’amazi. 8Amasengero y’ahirengeye y’i Aveni, ari na yo mvano y’icyaha cya Israheli, azasenywa; amahwa n’ibitovu bipfukirane intambiro zabo, maze bazabwire imisozi bati “Nimuturidukireho !”, n’utununga bati “Nimudutwikire !” 12Nimubiba mukurikije ubutungane, muzasarura imyaka myiza. Nimwitongorere imirima ikiri mishyashya; kuko ari cyo gihe cyo gushakashaka Uhoraho, kugeza ubwo azaza akadusesekazaho ubutungane.
ZABURI(Zab 105 (104), 2-3, 4.6, 5.7)
Inyik/ Nidushakashake uruhanga rw’Uhoraho, ubudahwema.
Nimumuririmbire, mumucurangire,
nimuzirikane ibitangaza yakoze;
nimwishimire izina rye ritagatifu,
muhimbarwe, mwebwe abashakashaka Uhoraho !
Nimugarukire Uhoraho Nyir’ububasha,
mushakashake uruhanga rwe ubudahwema ;
mwebwe nkomoko ya Abrahamu umugaragu we,
bahungu ba Yakobo, abatoni be !
Nimwiyibutse ibikorwa bye bihebuje,
ibitangaza yakoze n’amatangazo yivugiye.
Ni we Uhoraho, Imana yacu,
umugenga w’isi yose.
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya
Ingoma y’Imana iregereje : nimwemere Inkuru Nziza !
Alleluya
IVANJILI
+ Matayo (Mt 10, 1-7)
Muri icyo gihe, 1Yezu ahamagara abigishwa be cumi na babiri, abaha ububasha bwo kuganza roho mbi no kuzirukana, n’ubwo gukiza icyitwa indwara n’icyitwa ubumuga cyose. 2Dore amazina y’izo ntumwa cumi n’ebyiri : uwa mbere ni Simoni witwa Petero, na Andereya murumuna we; Yakobo mwene Zebedeyi, na Yohani murumuna we; 3Filipo na Baritolomayo, Tomasi na Matayo umusoresha; Yakobo mwene Alufeyi na Tadeyo; 4Simoni w’i Kana, na Yuda Isikariyoti wa wundi wamugambaniye. 5Abo cumi na babiri Yezu abohereza mu butumwa, kandi abihanangiriza agira ati “Ntimwerekeze mu karere k’abanyamahanga kandi ntimwinjire mu migi y’Abanyasamariya; 6ahubwo musange intama zazimiye z’umuryango wa Israheli. 7Aho munyura muvuge ko Ingoma y’ijuru yegereje.”


text:
Igihe kudidimanga ku bana byitwa ubumuga nuko wamufasha
Iyo abana biga kuvuga usanga abenshi baba bavuga badidimanga bikaba bitoroshye kuba watandukanya kudidimanga kw’ubumuga no kuba agishidikanya ku magambo atarabasha kuvuga neza.
Kudidimanga ni ukuvuga usubiramo ijwi kandi utabishaka, cyane cyane usubiramo inyuguti ibanza y’ijambo uri gushaka kuvuga cyangwa iryo jambo ukarivuga uricamo ibice. ( urugero ; Niba umuntu ashaka kukubwira ngo ndagukunda, akaba yavuga ngo nda-nda-nda-nda-ndagukunda.)
Hari n’abavuga ijambo bakarikurura cyane ( urugero ushaka kuvuga ngo ndagukunda akavuga ngo ‘ndaaaaaaaagukunda’)
Umuntu ashobora kudidimanga bitewe n’uburwayi runaka yagize, impanuka, cyangwa se umwana akaba yagira ikibazo mu mikurire ye maze bigatuma akura adidimanga. Kudidimanga kandi ngo bishobora no kuba ku mwana uba wenyine iyo atabona abandi bana bavugana, gutinda gukura kw’ubwonko, n’ibindi
Ni ryari kudidimanga byitwa ubumuga ku mwana ?
Ubusanzwe umwana atangira kumenya kuvuga neza kuva ku myaka itatu ariko hari n’abageza imyaka ine batari babimenya neza. Nyuma y’imyaka ine iyo umwana adidimanga cyane kandi ukabona ko bidahindura intera ngo bigabanyuke, icyo gihe ujya ku nzobere z’abaganga bakaba bagufasha.
Ese kudidimanga biravurwa bigakira ?
Iyo umwana avuwe akiri muto cyangwa se agahabwa ubundi bufasha bumufasha kwitoza kuvuga neza birashoboka ko byakira neza cyangwa se bikagabanyuka.
Nk’uko igitabo “Il n’y a pas de remède miracle ” kibivuga, ngo munsi y’imyaka itandatu, umwana aba afite amahirwe yo kuba yakongera ubushobozi bwo kuvuga neza hatabaye ubundi buvuzi. Aha ariko ngo ni byiza ko abana bavuga badidimanga bajyanwa ku baganga b’inzobere mu bijyanye no kongerera abantu ubushobozi bwo kuvuga neza (orthophoniste).
Ibi kandi bishimangirwa na Madamu Marie-Claude Monfrais Pfauwadel,umuhanga mu kumenya ibijyanye no kuvuga ku umuntu udidimanga, akaba kandi yaranashinze ikigo gisuzuma abavuga badidimanga (Centre de consultation du bégaiement) kiri ku mugabane w’Uburayi mu Bitaro byitiriwe Georges Pompidou, ubwo yasubizaga ibibazo byabajijwe ku rubuga “Parole de bégue”.
Yatanze urugero ko umuhungu we yavugaga adidimanga ku myaka itatu n’ine, ngo akibyumva yahise yihutira kureba umuganga mu bijyanye no kongerera abantu ubushobozi bwo kuvuga neza, bamufashije kwakira no gufasha umwana kuvuga neza.
Kudidimanga k’umuhungu we ngo byagiye bigabanuka mu mezi yakurikiyeho, ku buryo kuri ubu uwo muhungu yubatse kandi ngo avuga neza. Aha uyu mugore akaba ashishikariza ababyeyi kwihutira kujya kureba umuganga igihe umwana agaragaje kuvuga adidimanga.
Ibyo wafasha umwana
Uba ugomba kureka umwana akavuga ijambo akarirangiza, ntumuvugiremo ngo urimurangirize kuko wamaze kumva icyo yashatse kuvuga. Iyo umuciye mu ijambo bituma yumva ntacyo azi maze akaba yabireka burundu. Ngo ugomba kwirinda kumurakaza kuko iyo arakaye kuvuga biranga
Ibyo ni bimwe wakora mu gufasha umwana ufite ubumuga bwo kudidimanga.
source : naitreetgrandir.com


text:
Dore ibisobanuro by’aho bambara impeta
Kenshi na kenshi abantu bahitamo kwambara impeta ku kaboko k’ibumoso abandi ku k’iburyo.Gusa ibi ntaho bitandukaniye biterwa n’ikikwihutira. Tugiye kurebera hamwe ubusobanuro bugiye butandukanye bitewe n’urutoki ruriho impeta.
Igikumwe (Nyangufimurizo):
Nk’uko uru rutoki ari runini kandi rukaba rukora buri gihe cyose izindi zikora, iyo ushyizeho impeta biba bisonura ko wigenga, utavugirwamo, kandi ko unikunda.
Urukurikira igikumwe (Mukubitarukoko):
Ibi bisobanura ubutware kuko ari na rwo (...)
Kenshi na kenshi abantu bahitamo kwambara impeta ku kaboko k’ibumoso abandi ku k’iburyo.Gusa ibi ntaho bitandukaniye biterwa n’ikikwihutira. Tugiye kurebera hamwe ubusobanuro bugiye butandukanye bitewe n’urutoki ruriho impeta.
Igikumwe (Nyangufimurizo):
Nk’uko uru rutoki ari runini kandi rukaba rukora buri gihe cyose izindi zikora, iyo ushyizeho impeta biba bisonura ko wigenga, utavugirwamo, kandi ko unikunda.
Urukurikira igikumwe (Mukubitarukoko):
Ibi bisobanura ubutware kuko ari na rwo bakoresha iyo umuntu agutunga urutoki ashaka kukubwira ko ibyo urimo gukora atari byiza kandi akabikora agaragaza ko akuyobora.
Urutoki rurerure (Musumbazose):
Uru ni urutoki rurerure gusumba izindi kandi runagororotse gusumba izindi. Kurwambika impeta bisobanura ko umuntu ahamya ko afitiye umuryango (sosiyete) akamaro kandi ko aharanira kwiteza imbere.
Mukuruwameme:
Uru ni urutoki rujyaho impeta isobanura ko umuntu yarangije kugira uwo ahitamo akamwegurira ubuzima bwe bwose ngo babusangire, ikaba yambara umuntu washyingiwe cyangwa se wihaye imana.
Agahera (Meme):
Uru ni urutoki rukunda kuba rwegereye urururi iruhande, kwambara impeta ahangaha bikaba bivuga ko ufite undi ukugaragiye mu mibanire yawe n’abandi cyangwa se ufite imbogamizi z’igitsina uri cyo.
Ku ntoki zose:
Ibi bisobanura ko nta mutekano ufite, cyangwa se ko utagaragara uko utifuzaga kuba wagaragara, abandi bakubona uko wowe utari.
Nk’uko bigaragara rero, si byiza gushyira impeta aho wiboneye kuko ishobora gutanga amakuru anyuranye n’ay’ukuri abantu bakakumenyeho bikaba byatuma banakwibeshyaho cyangwa bakwibazaho.
Umuganga.com
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Amateka y'ubusizi
Ubuvanganzo nyarwanda babugabanyamo ibice bibiri: ubuvanganzo nyemvugo n’ubuvanganzo nyandiko.
[Ubuvanganzo nyemvugo]
Ni ibyahimbwe n’abantu ba kera batazwi neza bahimbaga batandika, bakabifata mu mutwe. Ibyo bahimbaga babishyikirizaga ab’igihe cyabo bikabizihira mu bitaramo , bakagenda babiraga abo basize, bityo bityo bigahinduka uruhererekane. Ubuvanganzo nyemvugo na bwo bwari bugabanyijemo ibice bibiri: •Ubuvanganzo nyemvugo bwo muri rubanda giseseka •Ubuvanganzo nyemvugonyabami
Contents
- 1 UBUVANGANZO NYEMVUGO NYABAMI
- 2 IBISIGO (NYABAMI)
- 3 AMOKO Y’IBISIGO NYABAMI
- 4 UMUBARE W’IBISIGO
- 5 KU NGOMA YA YUHI MAZIMPAKA:
- 6 KU NGOMA YA CYILIMA RUJUGIRA
- 7 KUKI BYISWE IBISIGO BY’IBYUMA?
- 8 KU NGOMA YA NDABARASA.
- 9 KU NGOMA YA SENTABYO
- 10 KU NGOMA YA GAHINDIRO
- 11 KU NGOMA YA RWOGERA
- 12 KU NGOMA YA RWABUGIRI
- 13 KU NGOMA YA MUSINGA
- 14 KU NGOMA YA RUDAHIGWA
UBUVANGANZO NYEMVUGO NYABAMI
Bwari bukubiyemo ibintu byinshi byari byerekeranye n’ibwami, abami, ingoma ya cyami n’ibindi bijyanye na yo. Mu buvanganzo nyemvugo nyabami twavugamo: ubwiru, ubucurabwenge, ibitekerezo by’ingabo, ibyivugo, indirimbo z’ingabo, ibisigo nyabami, amazina y’inka. UBUVANGANZO NYEMVUGO BWO MURI RUBANDA GISESEKA
Bwari bukubiyemo ibintu byinshi byari byarasakaye muri rubanda. Ikibutandukanya cyane na nyemvugo nyabami ni uko bwo butari buhishe cyangwa hari abantu bake bugenewe nk’ibisigo, ubwiru, ubucurabwenge,...Mu ngeri z’ubuvanganzo nyemvugo bwo muri rubanda twavugamo:imigani miremire, ibitekerezo, imigani migufi (imigenurano), insigamigani, ibitutsi, ibisakuzo, ibihozo, amavumvu, amasare, amahigi, amagorane, ibitongero (mu kuragura, guterekera, gutukura umwana, kwambika imana zeze, guhura, kugangahura, guhanura, kugombora, kuroga,…), indirimbo z’imandwa, uturingushyo, indirimbo z’inanga, ibihamagaro, amajuri, amahamba, indahiro, ibyidogo by’isuka,…
A. UBUVANGANZO NYEMVUGO NYABAMI
IBISIGO (NYABAMI)
Ibisigo bikunze kwitwa nyabami byatangiye ku ngoma ya Ruganzu Ndoli; ni bwo byatangiye kwitwa bityo. Mbere hari ibyitwaga ibinyeto (riva ku nshinga kunyeta bivuga gusingiza cyangwa kurata). Mu binyeto Kagame avuga ko umusizi yahangaga agasingizo kagufi k’imirongo nk’icumi cyangwa makumyabiri, kakaba ari ak’umwami umwe, umwe. Nyuma, ku ngoma ya Ruganzu ni bwo Nyirarumaga yize uburyo bwo guhuriza mu gisigo kimwe abami benshi cyangwase akavuga umwami umwe mu gisigo kirekire. Mu kubitangira yahurije bya binyeto mu gisigo kimwe yise “Umunsi ameza imiryango yose”.
Mbere abahanzi b’ibinyeto bitwaga “abenge”. Bityo guhera ubwo wa mwengekazi w’umusingakazi atangije ubwo buryo bushya, bitwa abasizi. Abandi benge bahise bamukurikiza maze kuva icyo gihe bahabwa agaciro ibwami kandi ibwami akaba ari na bo babagenga. Abasizi bashyize hamwe, bakagira gahunda y’uko bazajya batura umwami ibisigo banarema umutwe uyoborwa n’”intebe y’abasizi”. Abasizi nta kindi basabwaga gukora uretse guhimba.
AMOKO Y’IBISIGO NYABAMI
Ibisigo nyabami birimo amoko atatu: ibisigo by’ikobyo, ibisigo by’ibyanzu n’ibisigo by’impakanizi.
a) IKOBYO /IKUNGU Ni ibisigo bigiye umujyo umwe, bikagira interuro (intangiriro) n’umusayuko. Ntibigira ibika bitandukanye ahubwo byo bigiye umujyo umwe. Aho bihuriye n’ibindi ni uko bigira indezi (amagambo asingiza umwami). Birahurutuye, nta n’ubwo ari birebire. Urugero tugomba gusesengura ni : “None imana itumije abeshi” cyasizwe na Mutsinzi agitura Kigeli Rwabugili amuhanuririra abaroze se Rwogera ngo abarimbure (Abagereka bo kwa Rugereka) (Igitabo cy’imyandiko, umwaka wa gatandatu, p. )
b) IBYANZU Ni ibisigo bigabanijwemo ibika bita ibyanzu bigiye bitandukanywa n’inyikirizo. Mu byanzu, iyo bavuga amateka y’abami ntibabakurikiranya uko bagiye bima ingoma n’uko ibikorwa byabo byagiye bikurikirana. Urugero tugomba gusesengura ni: “Naje kubara unkuru” cyahimbwe na Sekarama ka Mpumba agitura Rwabugiri mbere yo gutera i Ndorwa. (Igitabo cy’imyandiko, umwaka wa gatandatu, ) Icyo gihe igikomangoma cyo mu Ndorwa cyari cyatumyeho Rwabugiri ngo bamubwire ko na we ari umwami kandi akitwa Rugaju. Ibyo bikibutsa ko Gahindiro wari wigaruriye Ndorwa yishwe na Rugaju rwa Mutimbo, Ndorwa ikaba inyazwe Rugaju. Igihe Rwabugiri yari amaze gutsinda yongeye guturwa igisigo cyitwa:”Bahiriwe n’urugendo”.
c) IMPAKANIZI
Ni ibisigo usanga umusizi yaragendaga avuga amateka y’abamin’ibikorwa byabo abakurikiranya uko bagiye bima ingoma, agaheruka uwo atura igisigo. Impakanizi yagiraga ibice by’ingenzi bitatu: •Interuro, umusizi avugamo muri rusange ibyo agiye gukomozaho ku bami bose no kugaragaza ko aje kurabukira umwami. •Igihimba, kigizwe n’ibika bivuga abamibigenda bitandukanywa n’inyikirizo yitwa impakanizi. •Umusayuko, umusizi asingizamo umwami agitura uri ku ngoma ndetse akaba yaboneraho no kwisabira umuriro.
Urugero rugomba gusesengurwa mu ishuri ni “Ukwibyara gutera ababyeyi ineza” cya Nyakayonga ka Musare wa Karimunda. (Igitabo cy’imyandiko, umwaka wa 6, p.?) N.B.: 1) Uretse ubwo bwoko butatu tumaze kubona hari n’ibisigo by’ubuse bamwe bita “ibyivugo by’ubuse”. Muri byo umusizi yashoboraga gutera umwami cyangwa abandi ubuse, abavugaho ibintu bisa n’ibisebya kandi bisekeje. Uwo bavugaga ntiyagombaga kurakara, naho iyo yarakaraga bakamwita igifura. Bene ibyo bisigo by’ubuse ni byo Kagame yiganye mu guhimba “Indyoheshabirayi”kuko na yo itera ubuse, umwami Rudahigwa n’abatware ku bijyanye n’ubusambo bw’ingurube.
2) Mu kuvuga umwami n’ibyo yakoze, abasizi birindaga kugaragaza amakosa umwami yaba yarakoze. Musare yahagaritswe ku ngoma ya Kigeri Ndabarasa kubera ko ngo yari yaserereje umwami. Ngurusi na we yavuze amakosa y’umwami ku ngoma ya Kigeri Rwabugiri ariko nta cyo bamutwaye. Hari aho yari yagize ati: “Mbwire umwami urugo ruzatwika urwe, awucirira hakiri kare” mu gisigo cyitwa “Urugo rugwije imbaga” Rwabugiri ni ko kumubwira ati “noneho si ugusiga urasebanya”. Ruhinda rwa Kinyakura ngo na we hari aho yavuze ibyerekeye n’ubwiru ku ngoma ya Yuhi Mazimpaka, bamushyira ku ngoyi. Ni mu gisigo cyitwa “Ndi umupfumu w’inka”, yaje gusaba imbabazi mu gisigo yise “Ndi umuyoboke w’abami”.
UMUBARE W’IBISIGO
J.Vansina avuga ko ngo ibisigo nyabami byose hamwe byaba bigera kuri 400, Kagame we yashoboye kubarura ibigera kuri 176 n’ibindi 42 biziwe interuro gusa byose hamwe bikaba 218. G. Mbonimana we ahamya ko birenga 300. Dukurikije uko imbonerahamwe ibyerekana, kuva ku ngoma ya Ruganzu Ndori kugeza kuri Yuhi Gahindiro dusanga hari ingoma zasizweho cyane n’izindi umuntu yavuga ko ubusizi bwacumbagurikaga. Impamvu yaba iyihe? Tutibagiwe ko hari n’abami batavugwa kandi barategetse igihe kinini: ku ngoma ya Ruganzu Ndoli, Kigeri Nyamuheshera ndetse na Gisanura, abasizi bari bake cyane. Urebye ni nk’aho ari Muguta wenyine wabasigiye ibisigo umunani.
KU NGOMA YA YUHI MAZIMPAKA:
Ku ngoma ye ibisigo byariyongereye kubera ko na we yari umusizi bitaga “umusizi w’umusinzi n’umusazi”. Mazimpaka yarwanijwe na mwene nyina Nyagasheja ahungira i Gatsibo mu Ndorwa. Aho afatiye ubutegetsi, bene Nyagasheja arabarimbura. Yishe bene se babiri abyohejwe n’Abakono bo kwa nyina. Mu kwihorera, amaze kumenya ukuri, arimbura Abakono bose n’ubwo nyina yari yamwinginze ngo abareke, yica abagore be babiri b’Abacyaba ngo bamuroze, icyo gihe umwami abona ko inshuti zimushizeho, bihumira ku mirari abonye umuhungwe Musigwa abakurikiye kandi ari we umwishe, biramubabaza cyane, ni ko gusiga igisigo cy’intashyo y’abasigaye ati:
”Singikunda ukundi” ”Singikunda ukundi Ibyo nkunda ntibinkundira Aho kunkunda birampunga bikigira gukungika kure Gukunda ikitagukunda ni nk’imvura igwa mu ishyamba”.
Bamwe bavuga ko ku ngoma ye habonetse ibisigo bigera kuri 12. Uretse ibisigo bye bwite, abasizi bagombaga kuba barayobotse Karenera Rwaka wamusimbuye akamara imyaka 15 ariko ibya Karemera babiburijemo, ari ugushaka kwerekana ko ntawe uzungura uwo bava inda imwe. Impamvu Karemera Rwaka yavanywe ku rutonde rw’abami ni uko: •Yari yarabyawe n’umunyiginyakazi kandi nta munyiginyakazi wabaga umugabekazi •Izina rya Karemera ntiryari iry’abami b’i Rwanda •Ntiyari yaratowe n’abiru •Ikindi kandi ngo yari yarabandishijwe.
KU NGOMA YA CYILIMA RUJUGIRA
Ku ngoma ye ibisigo byashoboye kuboneka ni 29 cyakora nka G. Mbonimana we avugako byaba bigera kuri 30. Kuba ibisigo byariyongereye bituruka ku bintu byinshi byabaye ku ngoma ye: •Hari ukuba yarimye nyuma y’igisa n’amagomerane kubera Karemera Rwaka, kuba yarahungiye mu Gisaka no kuba ari we washyizeho bwa mbere ingerero Kuba yarimikanywe na nyina w’ikitiriro witwaga Turira wari nyina wabo akaba umukonokazi. Nyina w’ukuri witwa Kirongora yaje kuza nyuma. Mu guhunguka mu Gisaka yabifashijwemo na Busyete wari umugesera, bigatuma ubwoko bw’Abagesera bwinjizwa mu bibanda (Ega, Gesera, Ha na Kono) •Yabaye igihangange kuko yabaye uwa gatatu mu batekereza b’ibwami nyuma ya Gihanga na Kibaga •Ni we wa mbere wimitse umutware w’imandwa ibwami •Yarambye ku ngoma aboneraho no kororoka benshi. Abahungu be babaye ibisekuruza by’imiryango ikomeye: Abasharangabo, Ibidende, Ibikore, Abakobanyi,... •Yabaye umurwanashyaka anesha abamurwanyaga, arema imitwe y’ingabo igera kuri 14. Ingabo ze zarwanye n’iza’Abarundi, Abanyagisaka, Abanyandorwa, ntawakwibagirwa ko ari na zo zishe Mutaga III Sebitungwa w’i Burundi. •Ku ngoma ye kandi hari abasizi b’abahanga twavugamo Bagorozi na Muhabura tutibagiwe na Kalimunda. Abo bombi bigaragaje muri bya bisigo 7 bise”ibisigo by’ibyuma”!
KUKI BYISWE IBISIGO BY’IBYUMA?
Byaturutse ku makimbirane yabaye hagati ya Kalimunda na Muhabura, ubwo Kalimunda yajyaga gucurisha amacumu (ibyuma) by’abarwanyi maze Muhabura akamurangarana, avuga ko yabanje gushaka ibikoresho by’abacengeri (abatabazi). Bityo amakimbirane aravuka, haba kwibaza niba hatsinda ingabo cyangwaabatabazi. Ibyo bituma Kalimunda ajya kurega Muhabura kwa Rujugira. Yamureze mu gisigo yise: ”Ibyuma bitsindira abami”. Mu kwiregura Muhabura yerekana ko yabanje gucura ibyangombwa by’abatabazi, abivuga mu gisigo yise: ”Ibyuma bimerira abami urubanza?”. Umwami asaba abandi basizi kumufasha guca urubanza maze uwitwa Nyamugenda asa n’ushyigikira Kalimunda mu gisigo yise ”Iyo urubanza rwagombye abakuru”. Abandi bari aho na bo bagize icyo babivugaho , ni bwo Bagorozi agize ati ”Zemeye inganzo ingongo”. Maze Muhabura, mu kwiregura asubiza Bagorozi ati ”Mbwire Bagorozi umunsi ugumye”. Umuhungu wa Muhabura witwaga Ndamira, aramwunganira mu gisigo yise:”Abatabazi bagira ubatemera”. Mwene Bagorozina we yunganira se mu gushyigikira Kalimunda ati”Urubanza ruhari ntiruhumburwa” asa n’ushaka kuvuga ko urubanza rwaciwe n’umwami rudasubirwamo.
Muri ibyo bisigo kandi banajyaga impaka kugira ngo bagaragaze umusizi w’umuhanga kurusha undi.
KU NGOMA YA NDABARASA.
N’ubwo Ndabarasa na we yabaye intwari cyane, agatsinda i Ndorwa y’Abashambo, akongera inka mu gihugu azikuye mu Nkole no mu Bumpaka, akigarurira Umubali amaze kwica Biyoro na Nyirabiyoro, yasigiwe ibisigo bine gusa. Ndabarasa yateye i Butembo ashaka kugumayo ngo ahimenyereze ni bwo abiru batumye Kibarake kujya kumuhamagara, babimutuma mu gisigo cyahimbwe na Musare cyitwa”Mbwire umwami uko abandi bami bantume Byangabwana”. Kibarake aragenda arakimubwira. Nuko Ndabarasa ngo yaba yaramukubise ni bwo Kibarake agarutse abasubiza mu gisigo cye yise”Batewe n’iki uburake”. Ngo na bo baramukubise asubirayo yongera kubwira Ndabarasa mu kindi gisigo cyahimbwe na Musare kitwa”None wamaze ubuhinge”. Ndabarasa arabihorera. Nyuma yaje kuharwarira ibikoba (indwara y’imitsi bamwe bita imitezi). Atari yagaruka se yahise yimika umwuzukuru we Sentabyo. Ndabarasa yaje gupfira mu Ndorwa. Ku ngoma ye kandib abanyandorwa bari baramutuye igisigo ”Agati bamanitse abami”. Birashoboka ko impamvu yatuwe ibisigo ari uko yiberaga hanze arwana, ikindi kandi mu rwimo rwe nta magomerane yabaye kuko se yari yaramwimitse atarapfa.
KU NGOMA YA SENTABYO
N’ubwo yamaze igihe gito ku ngoma (imyaka 5) ku ngoma ye habonetse ibisigo bigera kuri 21. Ibyo bikaba biterwa n’uko se amaze gupfa habaye ibyo kurwanira ingoma n’ubwo yari yarimitswe na sekuru se atarapfa. Bene se na bo bashakaga gutegeka. Barimo Ruzamba na Katarabuhura na nyina, bashyigikiwe na Rukari. Hari abandi bari bashyigikiwe na Gasenyi. Ibyo byose byavuzwe mu bisigo nka”Umwami si umuntu na ”Ko bavuga iridakuka abami”.Aho amariye gutsinda, ashyigikiwe na Kimanuka na Vuningoma waNyarwaya, ndetse na nyina Nyiratamba (umwegakazi) na Nkebya hamwe n’abiru b’abatsobe ari na bo bari bakomeye kuruta abandi, abasizi bahise bapfunuka ari benshi baje kumushimira ko yatsinze. Urugero ni ”Ntawe urenga icyo azira”cyari ikinyeto cya Gatarabuhura. Umusizi Muganza agira ati: Ko abatindi bakibeshya kwinshi Ko bagize ngo bageze barore Bakure ibyo Imana yavuze Ibyo Murema yaremye Umwami aba ari Imana akabonwa n’iyindi Ikamuha izina akima agahaka abantu Uwo Imana yameneye amata Ntiyunamuzwa amaboko
Sentabyo yishwe n’iseru akiri umusore nta kana.Ubwo hahise haba ”Coup d’Etat”: Nkebya na Baryinyonza bashyigikira Nyiratunga, wari umupfakazi wa Gihana cya Rujugira wari warapfuye ari umucengeri i Burundi. Ubwo Nyiratunga akaba yari amaze kubyara Gahindiro, abanza gutegekerwa na nyina kuko yari akiri muto.
KU NGOMA YA GAHINDIRO
Se yatanze ari bwo akivuka ku buryo yabanje gutegekerwa na nyina witwaga Nyiratunga. Abaturage ntibari bamuzi igihe yagirwaga umwami. Amaze gukura yigaragaje nk’umwami ucisha make kandi witonda. Ku ngoma ye ibisigo byashoboye kuboneka bigera kuri 12.
KU NGOMA YA RWOGERA
Uyu na we yimye akiri muto abanza gutegekerwa na nyina witwaga Nyiramavugo Nyiramongi mushiki wa Rwakagara rwa Gaga, bakundaga kwita umwogabyano kubera uburanga yari afite. Kwima kwa Mutara Rwogera kwahise gukurikirana n’intsinzi y’Abanyarwanda kuri Ntare IV Rugamba w’u Burundi ndetse no kwigarurira i Gisaka. Ibyo byatumye abasizi barabukira umwami bwangu maze bamutura ibisigo bigera kuri 30. Rugaju rwa Mutimbo wari inkundwakazi y’akadasohoka ya se ni bwo yanyazwe aricwa n’umuryango we wose, ahagana mu w’ 1848. Rwogera yari afite ingabo z’intwari zamurwaniriye, kandi yahanze n’indi mitwe irimo itorero Abakwiye yabyirukiyemo, umutwe witwa Inzirabwoba za Nkoronko, Uruyange zaRugaju zaje guhabwa Rwakagara se wa Kanjogera. Hakaba Intaganzwa za Marara, Abashakamba za Nkusi ya Gahindiro, Imvejuru za Nyarwaya, Urutesi n’abakemba za Rwihimba n’abandi. Izo ngabo ni zo zamuhaye gutsinda Abarundi mu gitero cya Rwagatana. Ku ngoma ye ni bwo habaye igitero kizwi cyane cy’Imbungiramihigo kwa Makombe ho mu Bushi.
KU NGOMA YA RWABUGIRI
Ku ngoma ye habonetse ibisigo byinshi ugereranije n’abandi bami. Habonetse ibisaga 40. Ibyo bituruka ku mpamvu nyinshi zitandukanye: • Yarambye ku ngoma •Yari igisare gitegekesha igitugu, akica umubangamiye wese (Havugwa ko yakundaga kunywa inzoga maze ushatse kugira uwo yicisha akabimubwira (kuregesha umugono) akamutanga atabizi). •Yaharaniye ikuzo abigaragariza mu bitero yagabye akigarurira ibihugu, mu kuvugurura ubutegetsi no kwiyegereza abamusingiza (abasizi). Mu cyiciro cya kabiri abatavugwamo ni Mibambwe Rutarindwa wategetse amezi 16 mbere yo gupfira ku Rucunshu ahagana mu 1986. Yabanje gutegekana na Rwabugiri ku buryo no mu bisigo babavugwamo bombi Sezisoni wiswe Rwabugiri amaze kwima, akaba avuka kuri Murorunkwere na Nkoronko, yaje gushyingirwa abakobwa batatu ba nyirarume Nzirumbanje, babiri muri bo bataha iwe bafite abana, abo bana b’abazanano barimo Muhigirwa na Rutarindwa, Rwabugiri abagira abe arabiyitirira asa n’ukurikiza urugero rwa Rwogera wamwimitse kandi atari uwe. Nguko uko yimitse Mibambwe Rutarindwa waje kwigizwayo n’Abega ku ntambara yo ku Rucunshu kubera muka se Kanjogera washakaga ko muhungu we Musinga ari we wima.
KU NGOMA YA MUSINGA
Ku ngoma ye habonetse ibisigo bigera kuri 9 gusa kubera ko agaciro k’ubwami kasaga n’agatangiye kugabanuka; ni bwo abazungu baje mu Rwanda, bakaba ari bo basaga n’abari hejuru ye.Icyamuranze cyane ni uko yagerageje kurwanya abakoroni kugeza n’ubwo abizize bakamukura ku ngoma ndetse bakamwirukana mu gihugu, bakimika ku buryo bunyuranije n’ubwiru umuhungu we Rudahigwa.
KU NGOMA YA RUDAHIGWA
Ku ngoma ye naho habonetse ibisigo bike, birindwi gusa. Yaranzwe no kuba ari umwami wakoranye n’abakoroni bamwimitse, avanaho ubuhake n’ibindi byagiye biranga ingoma zamubanjirije, abazungu bamaze kubona ko ari umwami washakaga ubumwe bw’Abanyarwanda bahisemo kumwivugana mu buryo butasobanukiye Abanyarwanda. Nta yindi mpamvu yabiteye ni uko babonaga bizabagora gushyira mu bikorwa politiki yabo ya”Diviser pour reigner”.


text:
Oct 12, 2015 Cyiza Theogene Ubusesenguzi 0
ADEPR ni umubyeyi,iyi ni imvugo ivugwa na buri muvugabutumwa wasezeye muri iri torero rya ADEPR gusa benshi bakomeza kwibaza impamvu ituma bakomeza gushima iri torero kandi bararivuyemo bikabacanga,nkuko bamwe mu bavugabutumwa basezeye muri ADEPR twaganiriye babivuga,impamvu nta yindi uretse ko iri torero rya adepr ari ryo ryabareze rikabakuza,rikabagira abo bari bo magingo aya.
Akenshi iyo uvuganye na bamwe mu bahoze ari abavugabutumwa muri iri torero rya ADEPR nyuma bakaza kurivamo,ijambo rya mbere bazakubwira mu gihe cyose uzaba ubabajije ku mpamvu yabateye kuva muri iri torero,bazakubwira ko ADEPR ari umubyeyi wababyaje ubutumwa bwiza hanyuma ikabarera ikanabakuza bikaba bigeze aho nabo bajya kwagura umurimo w’Imana ahandi.
Tuganira n’umwe mu bavugabutumwa basezeye muri iri torero tutatangaje izina rye, yatubwiye ko ADEPR ari umubyeyi kuko yamureze ikamukuza.
Mubajije impamvu ayivuga ibigwi kandi yarasezeye yambwiye ko nubwo atakibarizwa muri iri torero ,ariko yibuka neza kandi anazirikana ko byose azi abikesha iri torero rya ADEPR.
Yakomeje avuga ko mu itorero rya ADEPR harimo abavugabutumwa benshi,kubera iyo mpamvu rero ushobora gutegereza ko uzahabwa umwanya ngo nawe ube wavuga ibikurimo ukaba wamara umwaka wose utarabona umwanya.
Uretse uyu kandi n’abandi bose basezeye muri iri torero bunga muri aya magambo ye.
Umuntu yakwibaza niba koko igituma aba bavugabutumwa bo mu itorero rya ADEPR basezera ariko baba bafite ishyaka ryo kuvuga ubutumwa bwiza n’ahandi cyangwa se baba bakurikiye indamu nkuko benshi bagiye babivuga.
Gusa bagenda batagenda,biragaragara ko n’abagenda bazi ubwiza bw’itorero rya ADEPR kuko badahwema kurivuga imyato nk’idini ryabareze rikabakuza rikabagira abo bari bo.
By cyizatheogene@gmail.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Imana ntabwo yemera ko umuntu ababarira ubusa
Imana ntabwo yemera ko umuntu ababarira ubusa
‘’Kandi tuzi yuko ku bakunda Imana byose bifataniriza hamwe kubazanira ibyiza, ari bo bahamagawe nkuko yabigambiriye’’. Abaroma 8 :28
Niba mwarasobanukiwe ko muri ibisubizo by’amasengesho ya bamwe basengera mw ‘isi, mugomba no gusobanukirwa ko mbere yuko Imana ibashyiraho, Ibanza gufata umwanya wo kubategura.
‘’Muri Kristu, habaho ubuzima nyuma y’imibabaro!’’ Nubwo yari izi neza ko yatoranirije Mose kubohora ubwoko bwayo, Imana yohereje Mose mu butayu ahamara imyaka 40, nyuma Inamuvanayo. Ni mpamvu ki yabigenje ityo ? Ni kubera ko nta muntu uyobora abandi inzira atazi. Nyuma y’imyaka 40 y’ubuzobere, Mose yarakomeye, yamenye neza icyo ari cyo ubutayu, aba umuntu ushoboye kuba yabwambutsa ubwoko bw’Imana.
Mwitegereze neza ibibazo munyuramo, kuko bishobora kubahishurira ni bantu ki Imana ibahamagarira gutabara cyangwa gufasha muri ubu buzima. Mose ntabwo yari azi impamvu yatinze mu butayu, nka benshi muri twe, yahoraga yibaza ngo ‘’kuki ?’’
Mu by’ukuri, Imana ntirya yemera na rimwe ko abantu banyura mu bintu bibabaje nta mpamvu. Izi ko mukeneye amateka, kuko ntabwo habaho icyubahiro nta mateka. Ni gute mwafasha gukira umuntu watawe, akababazwa, niba mutigeze mubabazwa ? Ni gute mwavuga ku bukene, kandi nta kintu mwigeze mubura mu buzima ? Ni gute mwabwira abandi ko hashobora kubaho ubuzima bwiza, bwagutse, ku muntu watawe n’umukunzi we, mutigeze kubaho ubuzima bwo gutandukana n’umukunzi, cyangwa mutanazi ubuzima bwo kwagukirwa no guhemburwa ? Mushobora kubivuga, ariko ntimunyure ababumva.
Imana ntabwo yishimira ibibagerageza. Ariko izi uburyo ki izabihindukiza bikabazanira ibyiza, mukabera abandi ubuhamya. Izabahindura urugi rw’ibyiringiro, kugira ngo binyuze mu mateka yanyu, benshi bunamure imitwe, basubirane ibyiringiro, bavuga ngo : ‘’Muri Kristo habaho ubuzima nyuma yo kubabara !’’ Ntimuheranwe n’agahinda. Mukomeze inzira mugere ku ntego itumye muriho !
Isengesho ry’uyu musi
Mwami Mana, ndagushima ko ibintu byose ubifataniriza hamwe kunzanira ibyiza kubera ko ngukunda kandi nahisemo kukumvira. Umpe gukira rwose agahinda kose. Wemere ko, binyuze mu mateka yanjye, icyubahiro cyawe kigaragara. Mw’izina rya Yesu, amen.
Yvan Castanou


text:
Yesaya 45:1-3
Ibi ni byo Uwiteka abwira Kuro, uwo yimikishije amavuta ati Ni we mfashe ukuboko kw’ iburyo nkamuneshereza amahanga ari imbere ye, kandi nzakenyuruza abami kugira ngo mukingurire inzugi, kandi n’amarembo ntazugarirwa. Nzakuja imbere ahataringaniye mparinganize, nzamenagura inzugi z’ imiringa n’ ibihindizo by’ ibyuma nzabicamo kabiri. Nzaguha ubutunzi buri mu mwijima n’ ibintu bihishwe ahantu hiherereye, kugira ngo umenye ko ari jye Uwiteka uguhamagara mu izina ryawe, ari jyewe Mana ya Isirayeli. Yesaya 45:1-3


text:
A testimony of Sula Karuhimbi
- Harassment and Discrimination
- Hiding Tutsis
- Death threats
- Burning wood made roadblocks
- Arrival of the Inkotanyi
- Liberation and Post Liberation
- Given a Plot of Land
- Visiting Memorial Centers
- Message to the young generation
- View on Unity and Reconciliation
- Genocide Experience
- Attack of Tutsis
- Hiding
- (Of Tutsis)
- Smearing Of Local Herbs
- Witchcraft threats
- Post Genocide Experience
- Help from the Rescued Tutsis
- Reflection on Unity And Reconciliation
- Reflection on Gacaca Courts
- Wellars
- Habyarimana
- Muhamudu
- Sezikeyes
- Bebe
- Mariya
- Ruhingura
- Ruzimpuhwe
- Rujuga
- Semugeshi
- Gafiligi
- Gaspari
- Bikotwa
- Bikerinka
- Runanira
- Rudahigwa
- Musa Twagirimana
- Ntakabanyura
- Kigali
- Rwanda
- Mugina
- Murambi
- Gikongoro
- Ririma
- Karuhimbi: Uko baje , baje ku itariki ari kuwagatu ku ijuma, niko baje noneho tubona inkongi y'umuriro twari ku isoko inkongi y'umuriro iravuze baravuze bati batwikiye abatutsi,noneho ii noneho twigira haruguru,hakurya hariya haba harashya , hakurya hakurya hariya haba harashya ,noneho rero tuje nijoro,dusanga ingo zahiye,runo rugo rwo hirya rwa rurimo gushya,noneho rwa rugo rwo hirya rurimo gushya n'abandi,noneho ndicara,mpicaye nkaba nari mfite abantu bandi,ariko bataribo,
- Aegis: Batari abatutsi?
- Karuhimbi: Yeee, ndababwira nti ibi bibaye n'ibiki? Bati abatutsi batewe, batewe mu buryo ki se? Birongeye birasubiriye! Kuva ndi umwana abatutsi babatwikira bakora hepfo babirukana none kandi birongeye? Nti nuko ereo nubwo,noneho babandi ndababwira nti umva rero bana iyi ntambara ibaye mwese mujye iwanyu ntago nshaka kuzapfana namwe,abana bamwe,ndabohereza barataha,noneho njyewe nguma hano,ngiye kubona nijoro ndasiba kuwundi munsi mbona bamanukanye umwana w'umuhungu araza arambwira ati jye nti ati hariho aho birukanye ibitabo by'umunyeshuri , avuye kwiga ibitabo byinshi noneho bizana umuhungu umwe ungana nuwo na wawundi.noneho ibitabo ndabibika ariko mbibika hariya,aba ariho mbishyira,muri iyo nzu hirya,noneho maze kubihashyira ngiye kubona mbona uwitwa Wellarisi araje, mushyira munzu nti uvuye he? Ati mvuye iKigali, waje ryari se? Ko Habyarimana yapfuye ejo bundi waje ryari? Ati naje ejo,mushyira mu nzu ndakinga,noneho hazamo undi,hazamo undi ,hazamo undi,hazamo undi mbona abakobwa,nti aba bakobwa nimbateranya n'abagabo bakazaza bakabasanga aha bazahita babivuga !nti abakobwa ntibagira ururimi rwiza, nti bahora baba bafite ururimi rubi,noneho wa mukobwa ndamubwira nti umva rero reka nze,nsekuye imiti umuti ndamuha nti wumywe,maze kuwumuha kuwunywa, undi ndawumusiga, noneho ndabwira bose nti nmutahe,ndasigarana nuyu!nibwo nsi
- Aegis: Abo wabwiye gutaha ni bande? Abatari abatutsi ?
- Karuhimbi: Iiii, nti nimutahe,bahise bataha bose nti nimujye iwanyu mujye kugwa iwanyu dore intambara yabaye,noneho nsigirana babandi babandi nkazana wa muti nkawubasiga simbuhagire,hazamo undi mwana w'umukobwa bose ndabagumana,noneho babakobwa bose mbashyira mu nzu kuko bari abana babivuga wawundi aba ariwe nsigarana mu nzu muzirika ku mwenda wanjye nyta,tugasohokana,twajya mu nzu tukajyana twajya hanze tukajyana,ndavuga nti ntaho nzajya n'aba bana nuyu mukobwa,bati tuzamukwambura,njya kuvoma bati turamukwambura nti nti mumunyambura ! mu munyambura se k ari umuhutukazi n'umututsikazi ? ndagenda njya kuvoma nsanga uko babigenje mbona imirambo hepfo, mbona iyindi hepfo, njya kuvoma nti iri n'ishyano nti ngibyi by'iwanjye, noneho baraza, baraza, baraza, baraza,noneho bamaze kuza, ndababwira, mbwira umuntu umwe nti biriya mukora n'ibiki ?bati ukavuga ngo biriya bakora ngo tuzakwica wagiye ku isoko,nibwo ngiye ku isoko wawundi nibwo ntanze antanze asanga nanyweye wa muti wanjye,undi ndawufite mu ntoki nti murabeshya ,bati n'igitangaza,noneho haza bajepe baturutse iKigali,umujepe umwe mwaka lisansi,maze kumwaka lisansi, nti nibangira mu nzu bakurikiyemo abantu nzabatwika nkuko nabo baje kuntwika, ubwo nguma aho ,noneho bara barankanga,bati tuzamwice,bati noneho ubwo yakunze abatutsi uriya mukecuru muzamwice ,ntituzi n'inkomoko ye ntituganira ntitunamuzi.
- Karuhimbi: Nuko nibwo ngumye aho ngumana aho aba bababndi mbereka aho baca hano hepfo ahandi nti mujye muza muce aha !noneho nabona bari ku irembo noneho biga amayeri yo kuza hano kuri aka gasozi bariho batemba baba ngo bajye bareba abaza.
- Aegis: Abahabaga ni bande ? n'interahamwe ?
- Karuhimbi: Abahabaga n'interahamwe, noneho abandi abatutsi bagaca hepfo aha, nasohoka nagenda mu gikari ako kanya nkaza nkamesa umwenda, nkawushyingura hariya nkavugiriza, nkavuza n'igikobwakobwa !bakinjira mu nzu noneho niga gufata amagufuri nkashyiraho hano munzu urugi ruri hano nururi hariya n'urundi ruri hirya, nuko turabana ukwezi kurashira, noneho haza abandi mbonye baje bagiye gusaguka nibwo nabajyanaga ruguru uriya nagenda
- Aegis: Ruguru kwa nde ?
- Karuhimbi: Ntitwajyanyeyo ra ?
- Aegis: ...
- Karuhimbi: Kwa Muhamudu, kwa Sezikeye ! nkabajyanayo, noneho na na gera aha, nava kwa Sezikeye nagera aha nasiba rimwe ubwa kabiri akantu ka kandya nkongera nkasubirayo, nkongera nkma nti basagutse ? nti nawe baraza ati iii nkongera babandi nkabagarura, nkareba aho duca, nkaba najyanye umuti nkabasiga tukongera tukagaruka,
- Aegis: Nagirango nkubaze mu gihe abajepe bazaga n'interahamwe, wabigenzaga ute kugirango binjiremo be kwinjira mu nzu ?
- Karuhimbi: Navugaga ngo Nyabingi irabarya !narajegezaga ibintu nkabihamagara nkajegeza, nti Nyabingi ibarye ! nkabwira babandi baje nti niko ? bati iii nti mufite ibitega ? mwaracishije mwavuye mu mahanga mucishije n'ahandi ? nanjye nabaye mu Rwanda nanjye ndacisha ? mfite Nyabingi henga nze !nkahaguruka nkakomanga ntya ! bikajegera n'imiringa ibingibi, bakiruka, bamara kwiruka bakagenda nibwo bongeye bahamagaye interaha nibwo bahamagaye abandi bajepe, umujepe araza bo baza bavuga bati turasha umuuti ? nti umuti ki ? bati turashaka ibitungurusumu nti reka nze njye kubizana, noneho nkaba nashigishe igikoma, ndabaha, turanywa, ndababwira nti niko ye ? bati, nkingura urugi, nti murarora ? bati iii ubu se mureba hari abantu barimo ? bati oya, kuki se munteza abantu bavuga ngo mfite abantu ? ubu ndi umukecuru nahisha umuntu ?namenya guhisha umuntu w'umwana cg umugore ? naravugaga ngo nimvuga ngo n'umugabo, barabikeka nabo, noneho nkanga kuvuga abagabo, nkavuga abana, abana nti mubareba bati iii, nti nuko rero nzabateza igisimba, ibisimba bibarye.
- Karuhimbi: Nibwo bahagurutse, noneho baragenda bageze hirya barongera bazana biriya bitiii bagira batya, bariyeri nijoro ndagenda ndayizana ndayicana, abari munzu barampamagara bati jye ? kucana bariyeri ya bandi ? nti wese ko bagucana ? nti ntibishoboka ! Wellarisi niwe wampamagaye.ndamubwira nti ntuzongere kumvuga, nza aho ibikombe biri nkazana nkajyana, nkabashyira, ntimugasohoke !mujye munnya aha ! munyara aha !nkabijyana bati ko tukwishe se ?nti hari ugupfa kurenze uku ? akaba ariko mbikoresha, ubwo rero ndabitunganya, maze kubitunganya, noneho haza abandi bajepe bampa umukobwa waturutse ku Mugina.bati uyu mukobwa rero bati mujyane, turamuguhaye, nawe watugiriye neza, intambara nishira tuzaza tumukubaze, nidashira mugapfana basi ! nuko rero haza ibintu by'ibimamara byigize ashwi, nibwo bambwiye bati duhe uyu mukobwa nti ntibishoboka uyu mukobwa simubaha, nti n'uwanyu ? bati uramuduha ? nti ntibishoboka ! umukobwa ati umva ! aho kugirango bakwice, reka banjyane ! nti ntibishoboka, nti reka mbanze nsenge, nzana umusali nshyira hano, ndasenga, ndavuga nti Mana mbera hafi, ntabara, nibwo umukobwa asohotse bajyanye, umukobwa igihe bakimwambura imyambaro, inkotanyi ngo pa pa pa pa ! nibwo zivuze, nibwo inkotanyi zije, noneho babandi ati buretse, nibwo bagiye umukobwa abacitse.
- Karuhimbi: Amaze kubacika nibwo baje nibwo bandashe,nibwo interahamwe zimanutse zituruka hariya haruguru n'imbunda na twa masotera baratera baratunga ndareba nicaye bene hano nti na ‘ayubusa!nga apu nuko bagenda batyo,imbunda bagenda bazita aha ,izindi bazita hariya, babandi baraje ,nzamukana na wa mukobwa witwa Bebe tu tujya kuvoma inkotanyi ziraza ngo niko ? nti iii ! ngo kuki utahunze ? nti mpunga iki se ? ngo uhunga inkotanyi ? nti najye ndi inkotanyi !nti niba unshaka umbwire nti nanjye ndi inkotanyi, nti nta nkotanyi induta, ngo uri umukecuru, nti ndi umukecuru ! nti none se niba ufite umubyeyi wawe ukaba uri inkotanyi ? nyoko si inkotanyi ?nibwo banzanye imuhira hano nibwo babashuhuje babshyira hanze, n'uko bigenda bityo.
- Aegis: Nka abantu bari iwawe, ni nka bangahe ?ujya wibuka umubare ?
- Karuhimbi: Nibuka ko ari abo nzi amazina ariko kandi njijwe ni mirongo itanu na bane ariko abandi ni benshi
- Aegis: Wari ubazi se aho bakomoka ?
- Karuhimbi: Bakomokaga iKinazi, bakomokaga aho bakomotse hose, undi n'umugabo wo hirya aha na mushiki we n'abana be babiri bose, uuu kandi ujya ujya gukora urukundo abanza uwo bari kumwe,
- Aegis: Ndagirango nkubaze, ubundi kugirango baze hano, bumvaga ko uri umuvuzi wa gakondo bari basanzwe baziko hari ubundi bushobozi ufite
- Karuhimbi: Bari bazi, bari bazi yuko mba mbasuhuza mu gitondo nkavuga, mwaramutse ? mwiriwe ! bakabona abantu baturuka hirya no hino bakarara hano,
- Aegis: Baje kwivuza,
- Karuhimbi: Oya, baje kungenderera gusa uu
- Aegis: None kugirango ariko baze hano iwawe hari ikintu bari bakurikiye eeee
- Karuhimbi: Navuraga amahu, mvura amahumane, nkavura zona, nkavura umwijima, wabyumvishe ? eeeh zona, umwijima n'indwara za kera ziriya zitwa imitezi narazivuraga, imiti yose ndayizi uretse ko ibyo uuuuh
- Aegis: None se kugirango wowe ubashe kujya kubabwira ko ukoresha za nyabingi n'iki ……….
- Karuhimbi: Barebaga ko ndi umukiga, uuuh
- Aegis: Wari ugmije iki se kugirango ubabwire ko urakoresha nyabingi ?
- Karuhimbi: Nari nkami nari ngamije yuko ntabona intumbi imbere yanjye, naravugaga nti nibapfa nanjye ndapfa, ariko ndazibarisha.
- Aegis: Mu bantu se waba warafashije, hari abajya baza kugusura ?
- Karuhimbi: Umva, uriya mukecuru Mariya, kuva twahunguka mpinga imirima ye nta handi agasambu kanjye ni kanuyu, nicyo kintunze.
- Aegis: Nta bandi bajya ba….
- Karuhimbi: Aaa, uriya mugabo, Bourgmestre
- Aegis: Ninde ? Wari Bourgmestre Welars
- Karuhimbi: Eeee, Welars, arantunga ibyo, nariye bye birarenze! Uretse ko yuko ngo bavuga ngo ndi umusazi ngo aba yarampaye inka? Ese ubwo iyo nka yari kuyimpa ikaragirwa nande? Kereka iyo mba warahingutse nkubu akayimpa nkayiguha ukayijyana ukajya ungemurira amata ,uuuh
- Aegis: Ajya akubwira se nk'amakuru y'abandi washoboye gufasha?
- Karuhimbi: Abandi na ba ba barazimiye, baragiye, ariko waba, utubatse utariho ukavuga ngo kanaka nagire icyo angororera? Leta izangororera n'Imana.
- Aegis: Hanyuma se nkawe wumva, urareba uri umukecuru n'kuki ubona abandi batagize uriya mutima wo gufasha abantu?
- Karuhimbi: Nabibonaga ndi umwana mbona iwacu, bahisha abatutsi, intambara ntago ibaye ubu! Yarahoze mutaranavuka! Mu Bufundu, bica Ruhingura, Ruhinguka bakica Ruzimpuhwe rwa Rujuga, nararoraga! Bakicaaa umugore wa Semugeshi! Nararoraga! Babashyira munsi y'urutara ndora, nanjye hariho abo narenzagaho ibishingwe, nd'umwana, baza kuvuga nti reka da! Ubwo se sinaroraga? Nararoraga, na none mu yindi ntambara, mu ntambara ya ka ya kamarampaka, bicana, nararoraga, nari ndaha ndi umugore! Mabukwe na databukwe bahisha barahisha, bahisha abantu! Bica umu gafirigi Gaspard, Gaspard ariwe Gafirigi, bica murumuna we Bikotwa! Bahisha abo, kwa databukwe bahisha amasanduak atatu, y'amafaranga, ubwo nararoga! Ubwo se kuki ntari nkwiye kubigira? Mama, mama bavuye kugesa uburo aba abo wa wundi bamushyira mu rwina bashyiramo abagabo babiri mu rwina barenzaho uburo, ubwo se sinaroraga? Umwana umwana ava mwa nyina.
- Aegis: Harya ubundi ufite imyaka ingahe?
- Karuhimbi: Mfite imyaka miro, navutse muri cumi na kabiri.
- Aegis: Ubwo nukuvuga ni muri …..
- Karuhimbi: Mfite mirongoo icyenda n'ingahe
- Aegis: N'ibiri
- Karuhimbi: N'ibiri
- Aegis: Bikerinka nawe baramwishe
- Aegis: Kera ?
- Karuhimbi: Bamwishe muri iyi ntambara, dore umwuzukuru we ari he? Ngwino mwa ngwino! Dore nguyu eee n'uwa mukeba wanjye nyirakuru ni mukeba wanjye akana nagiye kukazana kapfushije ababyeyi nta kantu kagira uuuh
- Aegis: Hanyuma nkawe, ngiye kukubaza, urareba utubwiye ko ukuze, hari abana bagenda bareba, hari ahantu wigeze usura habereye amahano? Ngo ……
- Karuhimbi: Ahabereye amahano mvuyeeee imura imurambi intuza
- Aegisa: iMurambi
- Karuhimbi: iMurambi
- Aegis: Ya Gikongoro
- Karuhimbi: Uuuuh,.ya Gikongoro
- Aegis: Wararebye witegereza ishyano ryaguye?
- Karuhimbi: Uuh, nubu singikoma, sinabaze, se? Ntitwari kumwe ? ariko wowe ntiwahageze ? nari kumwe nabaze ibihumbi, nabaze ibihumbi mirongo ine barambwira bati rekeraho, kuko nabonyemo n'umusilamu,
- Aegis: Hanyuma se ubw ndakubaza, iyo ubonye ishyano ryaguye mu Rwanda, ubungubu nama wagira abakiri bato n'abandi bantu n'iyihe ?
- Karuhimbi: Inama nagira abari bato,nabanza kuyigira abazungu,nkababwira kuko bajya kwica,bajya kwica mu gihe cya kera bica agasore ka Runanira, n'umukobwa wabo n'umuja wabo bavuga ngo nimuga ngo ni musaza we wabishe, RUDAHIGWA yaragiye azana abazungu azana n'amafoto ashyira hejuru y aya mafoto naho ba babiciye ,hazamo amafoto y'umugabo we bavuga nicyo yamwiciye, ni nicyo yamwicishije,bahita bahita bamufata ahita yemera n'ubu abazungu nuko banzanira abantu nkuku bantwikiye , bakaza bagashyira cya cyuma cyo hejuru abantwikiye bakaba bafata n'abantera bakaba babafata,
- Aegis: Nyine turakubaza icyo wabwira abazungu n'iki kubyerekeye uru Rwanda ubona hari uruhare bagiye babigiramo ?
- Karuhimbi: Oya,nta abazungu nabonye bishe, uuuh
- Aegis: Ariko nyine iyo amateka agenda igihe yagiye aba wenda hari icyo bari gukora kugira ibyo babikingirire?
- Karuhimbi: Iii samateka nari gukora nkuko nabo bayakora, nuko badutabaye, n'icyo nabashimiye, baradutabaye, n'ubu bakomeze badutabare, batabare abategetsi, batabare abo basumba, batabare nkuku, nkuku bamfashe amafoto, bavuge bati uyu mukecuru arashinganye! Banshingane,
- Aegis: Hanyuma ndakubaza inama muri rusange yo kugirango nk'ibi ibyabaye bitazongera kubaho n'iyihe nama waha abantu
- Karuhimbi: Ni ugusenga Imana.
- Aegis: Nta kindi ubona mu mibanire …
- Karuhimbi: N'ugusenga Imana ntaho njyewe sinzabana nabo kuko banyiciye umwana ejobundi umuhungu, banyicira n'umugabo.
- Aegis: Uravuga abantu bicanye? Interahamwe?
- Karuhimbi: Interahamwe,uuuh
- Aegis: Ntabwo se wumva ubwiyunge bwo ko bukenewe?
- Karuhimbi: Nibiyunge, nibasohoke babashyire hanze, nibamara kubasohora, bose babashyire hanze, uwibye bakamufata bamurasire aho.
- AEGIS: Wowe wumva ko Uwakongera gukora ikintu nk'iki ngiki ari ukwicwa?
- Karuhimbi: N'ukwicwa! Kuko aravuga ati ko nzica, nkafungurwa, nzaba iki? Ni niba wakoze ikintu bakaba bagufashe ,nibakwice,
- Aegis: Nibyo ubona mbese ubona ko hakwiye kubaho ibihano bikomeye?
- Karuhimbi: N'ibihano bikomeye bikaze, uwo hakurya avuge ati kanaka yishe none ibyo bakoze, nitubikora bakadufata natwe baratwica!
- Aegis: Hanyuma se nkawe wa kera wigeze wumva ibi bintu bya amoko igihe yagiriyeho,
- Karuhimbi: Jyewe?
- Aegis: Cg uko yaje?
- Karuhimbi: Ama, nararoraga.kandi kandi aribyo mbabwira nti nararoraga!
- Aegis: Byagenze gute bayashyiraho?
- Karuhimbi: Uwarutaga undi bara, uwarutaga undi baramu baramuryaniranaga bakavuga bati uriya mututsi ntakwiye kubaho
- Aegis: Mbese uwo babonaga yifite bamwitaga umututsi?
- Karuhimbi: Yiiiii, wabonaga yifite? Babona uri umuhinzi ukora babona uri umuhinzi ukora? Bati uriya n'umututsi, atunze inka ,bati nimumwice, tumwibe,tugire dute tujye mu bye
- Aegis: Mbese ubundi urumva ko ibintu by'amoko byagiye bijyaho bikurikije nu nuko umuntu yari akize?
- Karuhimbi: Uko yari afite ,uko yari ameze ubundi bose bavaga indi imwe,ukagira mwene nyoko ukavuka wamukibita amaso.wabona akuruta agiye kwa she agiye hariya yakorera uriya akamuhereza inka ati shyuuu ati wa mututsi baramuhaye ati umwice,nta kundi
- Aegis: Byatuma noneho ushaka kutubwira uko cyane abantu bagendaga bapfa ibintu?
- Karuhimbi: Bapfaga ibintu ,uuu bapfaga ibintu , umuntu nkuwo mwana muri kumwe babona uko asa,babyara undi mwana ba batasa ,bati uriya bamubyaranye n'umututsi kandi ise wabo ari umwe,
- Aegis: Ndagirango nkubaze ku bintu byerekeye ubumwe n'ubwiyunge uri kumva hakorwa iki kugirango bugerweho?
- Karuhimbi: Ubumwe n'ubwiyunge? Ako ubu urashaka ko nkubwira ubumwe n'ubwiyunge? Eeeeh, reka rero nkubwire! Ubumwe n'ubwiyunge muzagenda mwicare hariya asome ku nzoga usome ku yindi aguhereze,namara kuguhereza, uvuge uti ndashaka kujya gukonyora,uhite ujya gukonyora ,ugaruke usange ya nzoga arayihumanyije uup akwice,jye ntabwo nziyunga ngo dusangire
- Aegis: Mbese ubwo n'ukuvuga wowe ibintu ubona byabaye mu Rwanda
- Karuhimbi: Ibyabaye mu Rwanda ni bya kera
- Aegis: Byarakurenze ?
- Karuhimbi: Byarandenze, uuuh
- Aegis: Ariko se na none uru Rwanda ko rukeneye kubaho
- Karuhimbi: Dukeneye kubaho, ua uzagukunda? Ubu ngubu bira biraruhije, nibabafungure gusa, baze bage iwabo bakore uwo basenyeye bamwubakire, uwo basenyeye bamwubakire, nibamara kumwubakira nibyo babane, uwa uwiteye hejuru bamufate bamusubizemo ntazavamo azavamo ntabwo azavamo.
- Aegis: Naho nko se kubyerekeye gacaca unayizi yakera, iyubu ubona yakorwa ite?
- Karuhimbi: Iyubu, iyubu, umva, gacaca y'ubu abenshi bishe barapfuye! Bagiye biyahura, yewe n'abanjye banteraga no hirya aha kuru uyu muhanda bahambyemo abantu hano ku muharuro, ku muharuro wanjye hano babonye ko bapfuye baravuga bati uriya mukecuru ubwo asigaye aratuvuga bahita biyahura.
- Aegis: Ariko tuvuge nka gacaca y'ubu tuvuge abishe bariho
- Karuimbi: Nari ndaha munzu, nicaye ntya! Mbambye ntya, sinabona kanaka ngo araha abari mu nzu barumvaga abanteraga, barazaga bantera nkavuga cyane abari mu nzu akaba aribo bandika, ntabwo nibuka amazina yabo rero kuko baturukaga kure
- Aegis: Ariko se nk'impanuro waduha kugirango gacaca igende neza abanyarwanda bongere babe abanyarwanda ni mpanuro ki ?cyane dushaka kumenya nko kubyerekeye ukuri
- Karuhimbi: Ukuri, ukuri n'ukugirango bazane cya cyuma
- Aegis: Kimeze gute ?
- Karuhimbi: Kirahari, kirahari mwimpisha, we ntubizi jye ndabwira abarimo hariya muri kiriya kigo babazane babafungure bazane icyuma babashyire icyuma hirya no hino uwakoze icyaha wese azazamo, nanjye bazampamagare, nanjye bazampamagare
- Aegis: Ubwo cg urashaka kutubwira ko ibintu byo kunga harimo harimo ababibonaga,
- Karuhimbi: Eee, harimwo aba n' ababibonaga ,
- Aegis: N'ukuvuga ngo abo babibonaga bashobora kugira umuganda batanga bagasobanura uko ibintu byagenze?
- Karuhimbi: Eee bakabivuga ,uuuh
- Aegis: Icyo ubona kugirango ukuri kugaragare?
- Karuhimbi: Niko kuri kugiye kurimo ,kuko ababicaga n'abasibirizaga nibyo,hakaba harimo nabo babeshyera
- Aegis: Hanyuma se nka wowe ubona cyane icyatumye iyi genocide iba abantu baka………
- Karuhimbi: N'inda nini, n'inda nini no kujya kuzungura, bakavuga bati uyu ntitumushaka, uriya yarize, agira amashuri agira kujya iBurayi agira ku hari na da na musaza wanjye uheze iburayi, witwa Mussa Twagirimana yaheze iyo yagiye ku bwa kera bashaka kumwica ubu niyo ari.
- Aegis: Urabona ibyinshi bishingiye noneho ku mururumba inda nini
- Karuhimbi: N'umururumba!
- Aegis: Hanyuma se kugirango ibyo bitazongera ingamba zafatwa n'inki izihe?
- Karuhimbi: Nibaze bahinge, baze bakore, ugize nabi ugize impanuka imutware, ugira kuvuga ati ndashaka ibi n'ibi no kwanga undi agende bamujyane.
- Aegis: Hanyuma se nkawe nk'inama ubwo waduha ya nyuma
- Karuhimbi: Iya nyuma nimufungure ba bariya ba ba banze kuvuga bati ntago twise,none ubwo tutishe wenda muturekere ibyo kandi koko harimo aba abatishe bavuga bati ntitwishe,harimo uwarebaga ,harimo n'umuhungu wanjye uriya uri ahantu iRirima mwene Bekerinka,witwa nta Kabanyura ,we yazize ngo yuko uwo yari yarahishe mbere nyuma asubiyeyo bongeye bagarutse bica wawundi baramubaza bati ngaho, tubwire abaje iwawe bari baje kwica wa muntu arihe? Umuhungu ati ntabwo mbizi ko aribo bamwishe, ati tubwire abo aribo? Nicyo kimuhejejemo.n'abandi n'abandi n'abandi, naho abishe koko bavuga bati twarishe barishe, ariko akantu ka gaci gaciye bugufi ka kantu ka ka nyamuhererwa, kakaba gafunze, bariya bakomeye bavuga bati twarishe kariya nigaheremo, ntabwo kishe.
- Aegis: Ubwo nukuvuga ko harimo abantu bakomeye badafunze
- Karuhimbi: Iiyiiiiiii,naho buriya buciye bugufi
- Aegis: Ubundi ahangaha, watubwiye ko wahishe abantu benshi babagaho gute? Wabonaga ibyo kubagaburira gute?
- Karuhimbi: Si wowe wanze ko nkugaburira,ngo nawe urebe ibyo baryaga?baryaga ibishyimbo,baryaga ibijumba ,uuuh
- Aegis: Washoboraga kubikura he se?
- Karuhimbi: Aha Munsi y'urugo rwanjye,uuuh
- Aegis: Nta baturanyi bagufashaga ku …..
- Karuhimbi: Aho re! N'uwicaga undi yarazaga nkuku wa wamubwira nkuko umbwiye ukagira uti iii ubwo akaba aramutanze, ntacyo nakomaga, ntacyo navugaga.
- Aegis: Mbese ntabwo wigeze wiyambaza abaturanyi?
- Karuhimbi: Reka da! Uwo niyambaje nuwo umwe najyanagayo umuntu
- Aegis: Witwa nde? Muhamudu?
- Karuhimbi: Muhamudu, niwe najyanaga umuntu nti ba umbikiye umuntu nabwo sinamubwiraga ngo mfite abantu ,uuh naramubwiraga nti mpuye n'uyu muntu mumbikire
- Aegis: Ubwo watinyaga iki?
- Karuhimbi: Natinyaga ngo batamvuga ,uuh
- Aegis: Ako se nko muri icyo gihe nyine ibiryo uko kwezi kose washoboye kubibona kurinda kurangira cg baryaga dukeya?
- Karuhimbi: Ariko kwari uko ukwezi ko ari amezi abiri? Intambara yamaze amezi abiri. Nari mfite ibijumba nari mfite ibishyimbo narahingaga nari nkiri muto
- Aegis: Ariko harimo wenda nabasohokaga bakagenda?
- Karuhimbi: Aka uuuuu, cyeretse ucancitse, uwancitse umwe n'ubu arafungiye iGitarama kuko baramusahuye n'umututsi bari banamutwikiye muri icyo gihe mvuga ageze hano hakurya yigura ikimasa, baravuga bati ngaho rero kubita umurambo, ngo akubita umurambo nicyo bamufungiye, ntawe yishe, ariko akaba afunze.
- Aegis: Ubwo afungiye nyine ibyo ngibyo yemeye gukora.
- Karuhimbi: Iii,nibyo cyakora dufu tuje duhungutse nijye wagiye muri leta nti njya guhuruza nti nimuze munkurire imirambo imbere yanjye
- Aegis: Mubantu wahishe bose hari n'umwe wapfuye?
- Karuhimbi: Huhu, bariho bose kandi bariho kubya ,abenshi baragiye iBugande ,umwe yohereje utu undi yohereje iki ati uu tumenye ko uriho,bariho bose,
- Aegis: URAKOZE


text:
Biba bibaye ngombwa ko nsubira mu rugo kujya kuzana iza kabiri. Nabanje gushidikanya ngo mfate moto kuko ariyo inyaruka bigeze aho mbivamo nifatira twegerane ya make, cyane dore ko n’ubundi nta cyanyirukansaga kuko gahunda zanjye zahise zihinduka.
Ubwo nahise nambuka ntegera kuri cya cyapa cyo munsi yo kwa Lando ariko mu gihe tagisi itaraza ntegereza gato mu gikundi cy’abantu bari abaho, bamwe bateze izijya mu mujyi abandi bateze iza Kacyiru na Nyabugogo unyuze ku Kinamba. Muri uko gutegereza rero sinzi uko naje kwandarika amatwi yanjye gato ngwa ku kiganiro bagenzi banjye bagiranaga ntabishaka rwose ariko, kwirarira ni bibi, byageze aho kukivirira birananira pe! Ndetse bigeze aho nisanga ndimo kumviriza. Uwiteka ambabarire!
Babanje bavuga iby’i Burundi umwe abwira undi uko inkoho (imbunda) ngo zaraye zivuga kugera mu gitondo ndetse n’ukuntu yabyiyumviye kubera ko umuvandimwe uriyo yamuterefonnye agashyira terefoni mu idirishya akamwumvisha. Yakomeje amuganyira ko ikimubabaje ari ukuntu uwo munyagwa (yavugaga uwo umuvandimwe we) yavuye hano mu kwa cyenda ngo agiye gutangiza abana amashuri.
Ati “Nyamara ntako ntamugize nara mwinginze ngo aze tugume tubyigane kuko n’ubundi aho umwaga utari urw’urukwavu rwisasira batanu. Ati “Niba ari urumubungamo simbizi kuko yaranze arashorera ngo ejo bitazamuviramo gusenya dore ko umugabo we wagiye rugikubita yanamuhozaga ku nkeke amubaza igihe azagarukira ngo bagumye bahangane n’ibihe aho kurambirana mu mihana.”
Umugabo yabwiraga ibyo byose ariko we yamutegaga amatwi acecetse undi nawe wari wacitse ururondogoro agakomeza kuvuga ibyizo mbunda z’i Burundi ko zamusubije mu 1994 akarara yicaye kugeza mu gitondo. Byageze aho bombi baraceceka ariko haciye umwanya wa wundi wabarirwaga inkuru arabanza ariruhutsa maze yitsa ijwi ati “Nyamara ni ugusenga dukomeje kuko ndabona isi yarasaze…. induru ni zose hose ….ntaho bukikera. Mfite ubwoba ko aho bukera ( arahigima)… . Ni ugusenga na twe bitazatugeraho”.
Umugore ati “Erega burya abakina n’intambara ni abatayizi! Njye mpangayikishijwe n’ibibera i Burundi narahajishe igisabo ariko icyiza cy’iwacu i Rwanda ni uko buri wese, uretse abari impinja muri 1994 intambara n’ingaruka zayo arayizi. Utariciwe muri jenoside, yapfushije mu ntambara cyangwa agerwaho n’ingaruka z’íntambara na jenoside ku buryo icyatuma imbunda zongera kuvuga muri iki gihugu cyava hanze ariko nticyava mu banyarwanda.” Undi na we ati “Erega nanjye ikimpangayikishije ni uko numvise abazungu bakobye, ari abo banyamerika ari n’abo bafaransa none se urumva ikizakurikiraho ari ikihe. Ni ukuri ibi bintu njye binteye ubwoba kubera bariya bazungu basa nkabashaka kwinjira mu byacu ku neza no ku nabi.
Sinamenye igihe twagereye ku Kinamba mba mvuyemo ntamenye amaherezo y’icyo kiganiro ariko ngenda mbitekerezaho inzira yose kugera iwanjye. Ndetse simbahishe ko uko nazamukaga hariya ku Rwibutso ngaterera ijisho hagati y’intoki aho ndimo kubaka nanyuzagamo nkakoma ku gatima nti ‘se aho none?’ Ngeze mu rugo mfunguye radiyo nakubitanye n’inkuru ko inama y’Abaminisitiri imaze kwemeza 18 Ukuboza nk’ itariki ya referendum yo gutorra Itegeko nshinga ryemera ko Perezida Kagame abishatse yakwiyamariza izindi manda 3 zikurikirana.
Ku mugoroba narakomeje mbyibazaho bintera gufata ikaramu ngo nongere mbyunguraneho ibitekerezo n’abasomyi ba IGIHE.com, cyane cyane nibanda kukugereranya iyi manda ya gatatu abanyarwanda basaba Kagame n’ibiba mu bindi bihugu bya Afurika aho bamwe mu bakuru b’ibihugu bagundira ubutegetsi bakanahindura itegeko nshinga, haba Burundi, Congo Brazzaville, Togo, Burkina Faso, Uganda n’ahandi.
Harya ngo agahwa kari ku wundi karahandurika?
Hambere aha muri Congo ya hano hirya Kabila yashatse kwiyongeza manda abaturage bamubera ibamba. Bamanutse ari igihiriri umujyi bawubuza guhumeka ahita asubika icyo cyemezo. Byari binamugoye cyane kuko no mu bamushyigikiye bose ntibabivugagaho rumwe kuko harimo n’ abategereje ko avaho ngo bajyeho.
Nyuma yaho Perezida wa Burkina Faso Blaise Compaore yaranangiye ati “Ndarivugurura igishatse kibe.” Na none abaturage bariye karungu bati “Uramutse uhinduye itegeko nshinga igihugu kirashya” ndetse n’ingabo zibijyamo ziti “Ahubwo twe turakwiyirukanira ariko ugushaka kw’abaturage kubahirizwe.” Compaore yahiye ubwoba akizwa n’amaguru.
Mu minsi yashize mwumvise induru zavugiye hejuru ya Perezida wa Congo yindi ubwo Sassou Nguesso ku ngufu yarihinduraga mu matora atagira umurongo yaranzwe n’ubwitabire buke yakurikiwe n’induru ndende nta mpundu na mba.
Hafi aha mu baturanyi b’abarundi Nkurunziza ati “Amatora azoba kandi ni jye nzokwiyamamaza”, bagenzi be bo muri CNDD bati “Witatira ibyo twemeje igirayo ucyuye igihe.” Barabanza baramutsembera abura ijwi rimwe mu be kugira ngo byemerwe. Aranga arahatiriza ati “Amatora azaba mwunamye cyangwa mupfukamye kandi ni jye uzokwiyamamaza!” Nyumvira nawe. Amatora yabaye mu masasu anarangwa n’ubwitabire buke cyane muri Bujumbura, ku buryo no mu byaro aho bitabiriye babanje guhabwa ibishyimbo muri ya mashashi y’úmuhondo mwabonye ashushanyijeho kalendari. Induru n’ imiborogo ni buri munsi, imirambo yuzuye amabarabara.
Ubwo nandika ibi mu gihugu kindi cy’abaturanyi cya Uganda rurageretse! Kizza Besigye na Amama Mbabazi bariye karungu kandi aho bagiye hose bakirizwa urufaya rw’amashyi n’ábaturage batagira ingano bagaragaza ko ari benshi banyotewe impinduka. Si ukubakomera mashyi gusa ahubwo abaturage bageze aho babatura ibibazo byabo nk’ ibura ry’ imiti n’ ibikoresho mu mavuriro. Imvugo ya Museveni nayo igaragaramo ubwiyizere buke ku buryo aherutse no gutangaza ko abaturage nibabigaragaza mu matora atazazuyaza kurekura ubutegetsi. Ni umwaka utaha tukareba.
Ibi biba muri ibi bihugu iyo tubigaya hari abavuga ngo agahwa kari wundi karahandurika. Ibiba muri ibi bihugu bya Afurika birimo níbyo twegeranye dukwiye kubirebana ubushishozi tukabisesengurana ubwenge bigatuma tubona ibyo tutabona aho kuduhahamura. Ni na byo nkomeza nsobanura hasi aha.
Ni masomo ki tuvana mu nduru ziva mu ihindurwa ry’itegeko nshinga ahandi?
Bamwe bahera ko bavuga ko ahenshi mu havugwa induru ari aho amahanga yatanze inama z’uko bareka kuvugurura itegeko nshinga maze abayobozi bakanangira bikagera ubwo bivamo induru zashyize ibyo bihugu mu kaga n’akangaratete. Bamwe bagashya ubwoba bati “Ubwo Amerika yavuze ngo ntiduhindure itegeko nshinga, ibihugu bikomye by’ i Burayi birimo u Bwongereza, u Buholandi, u Bubiligi nitutumva ibyo bavuga ngo tubikurikize amaherezo biradushyira mu kaga nk’ akabaye ahandi!”
Nanjye ntababeshye nababwira ko byari kunshimisha iyo biriya bihugu by’ ibihangange biza guha agaciro icyifuzo cya miliyoni enye z’abanyarwanda kandi bikacyubaha. Ariko kuba atariko byagenze ntibintera impungenge na mba kubera impamvu zikurikira kandi dukwiye kumva.
Twari dukwiye gushishoza tukabanza tukibuka kandi tukumva neza ibi bikurikira:
Icya mbere ni ukwibuka ko mu buryo butandukanye n’íbibera muri ibyo bihugu, Perezida Kagame ubwe ntawubimubajije kuva muri 2010 yavuze ko nta mugambi ndetse nta n’umugambi afite wo gukomeza kuyobora nyuma ya 2017. Ndetse ntiyabivuze rimwe yabivuze inshuro eshanu zose mu buryo no mu bihe bitandukanye.
Icyo gihe uko yabivugaga benshi bagwaga mu kantu batangira kwibaza uko bizagenda ndetse bamwe bumva arabatengushye n’ubwo bari bazi neza ko ari byo byanditse mu itegeko nshinga. Ibi bitandukanye n’uko Kabila, Nkurunziza, Nguesso, Museveni, Compaore bagiye bifata ku kibazo cyo kumenya niba bazahindura itegeko nshinga ngo bakomeze. Bo ntibigeze bajya imbere y’abanyagihugu ngo bavuge ikibari ku mutima ahubwo bakomeje kubabika mu rujijo kugera ku munota wa nyuma.
Icya kabiri ni uko abantu ba mbere batangiye gusaba Perezida wa Repubulika kwisubiraho ari abaturage biganjemo abatari intyoza muri politiki ubwo za Nyamasheke na Nyaruguru bamuririraga nk’abana batakamba ngo akomeze.
Nyuma hakabona gukurikiraho bamwe mu banyapolitiki nka Musa Fazil Harerimana wo mu ishyaka PDI babaye nk’abahwituwe n’abaturage aba basanzwe. Iby’abandi bagiye basaba basa nk’ábasubiramo ibyavuzwe n’abandi njye simbiha agaciro kanini kuko rimwe na rimwe byasaga nko kwigana cyangwa gukurikira intero igezweho.
Icya gatatu ahubwo mpa agaciro kanini ni impaka zabaye mu banyamuryango ba FPR cyane cyane izabimburiye izindi muri Gashyantare 2013 aho abanyamuryango barimo n’abitwa bakuru muri bo batunguwe cyane n’umukoro bahawe. Niba mwibuka neza izo mpaka zaranzwe n’ubwisanzure bukomeye ndetse bamwe mu banyamuryango bagaragaza ko batifuza ko itegeko nshinga ryavugururwa banatanga n’impamvu zirimo izifatika. Impaka zafashe umugoroba wose zikurikizaho ijoro zigeza mu gicuku hafi gusatira undi munsi.
Icyo gihe, hari abavugaga ko basanga byakwanduza umurage uzira ikizinga wa Perezida Kagame ndetse bikaba byamubuza kwinjira mu mateka ya Afurika mu gihe akoza imitwe y’intoki ku muryango wayo, naho abandi bakavuga ko byaba byiza ahaye inkoni y’ubushumba undi ahubwo akamuba hafi. Ndetse hagaragaye n’ abavuga ko yakomeza gufasha igihugu na RPF ariko atari Perezida.
Impaka zisesuye zarakomeje ziza kwiganzamo ababonaga ko nta mpamvu yo kwitesha amahirwe bafite yo kuyoborwa n’umuyobozi w’imbonekarimwe nka Kagame mu gihe Imana ikimubatije. Uwakwifuza gusobanukirwa n’izo mpaka yasoma inyandiko yigeze gusoka kuri IGIHE yitwaga “Bazarase dutege icyico ngo batagira ngo?”(Kanda hano).
Impamvu mbigarutseho mvuga ko mbiha gaciro kanini ni uko iyo biza kuba ari ibintu ‘byatekinitswe’ koko bitaba byarabaye impaka zikomeye gutyo kandi zitunguye abazigiyemo ndetse ngo umwanzuro urarane. Ahubwo biba byaravuye aho byemejwe mu nzira y’ibusamo abatabyemera bakaniganwa ijambo nk’uko ahandi byagiye bigenda. Ariko impaka zarakomeje no mu binyamakuru, mu materaniro anyuranye kugeza ubwo bigeze mu baturage aba bo mu mirima no mu nka mu misozi ya kure maze abaturage bagera kuri Miliyoni imwe bakabisaba mu nyandiko. N’ ubwo hari abavuga ko bariya baturage bashishikarijwe kubikora njye simbibona nk’ ikibazo kandi ndasobanura.
Ku ruhande rumwe, niba barya baturage barizanye kubushake bwabo bivuze ko koko ryavugururwa rishingiye ku bushake bw’abaturage akaba ari nta zindi mpaka. Ariko no ku rundi niba ari abanyepolitiki bagiye kubashakisha bakabasobanurira nabwo icyo bivuze ni kimwe kuko icyo twemeranywaho twese twabonye ni uko baje bameshe bakeye baririmba bakandika bakanasinya.
Nta waje ashorejwe ikiboko. Nta cyo bihindura kuko politiki si ikindi erega! Politiki ni ugushyira ku murongo uko ubona igihugu cyayoborwa warangiza ugaharanira kubisobanurira abandi ukabemeza ngo bagukurikire kandi ukazibuka kubereka ko bahisemo neza igihe uzaba wongeye kubasaba gukomeza kugushyigikira. Icyo twemeranywaho twese ni uko nta nduru n’urugomo byabayemo. Yewe n’ababinenga nta wigeze ahingutsa iryo jambo kuko nta muntu n’umwe wigeze ajya ku ka rubanda ngo avuge ko yabihatiwe, nta n’umwe!
Icya Kane ni uko nta mwiryane no gucikamo ibice mu ngabo byabayeho ku buryo nta kwikanga ko polisi cyangwa ingabo zaba zitemera ubwo busabe bw’Abanyarwanda.
Icya gatanu ni uko ivugururwa ritaciye iy’ibusamo kuko ryasabye ko byemezwa n’Imitwe yombi y’Inteko Ishinga Amategeko.
Icya Gatandatu ari na cyo gisigaye ni uko kwemezwa burundu bizaca muri referandumu isesuye.
Amatangazo ava mu mahanga afite gaciro ki?
Icya ngombwa ni Abanyarwanda. Icya ngombwa ni uko kuva ku Gisimenti ukagera mu Izindiro unyuze Kimironko ntawimyoza. Icya ngombwa ni uko kuva Nyabugogo ukagera Kicukiro unyuze Gikondo SEGEM na Rwandex moto na tagisi zigenda uko bisanzwe n’ibikorwa bikomeza ntawe ubangamiwe.
Icya ngombwa ni uko Kuva Kagitumba ukagera Bugarama unyuze Rwamagana, Muhanga, Huye na Rusizi inzira ari nyabagendwa. Icya ngombwa ni uko Kuva Rusumo ukagera Rubavu mu Bugoyi abahinga bahinga, ababaza bakabaza, abubaka bakubaka uko bisanzwe. Icya ngombwa ni uko abana biga, akazi kagakomeza, amavuriro akavura, inkuru n’ibiparu bigakurikirwa inseko zisanzwe.
Ituze ntiryakamye nk’uko byabaye ahandi. Igihugu kirahumeka amahoro kikeza amahore! Aho uri hose mu biganiro by’abantu uba wumva atari bo bazarota referandumu imaze gukorwa kuko ari yo nzira yonyine izabahamiriza ko bazakomeza kuyoborwa n’uyu muyobozi wacu w’imbonekarimwe.
Nk’uko nigeze kubivuga hejuru aha, byari kuba byiza rwose iyo bariya basanzwe badufasha muri byinshi baza kumva ubusabe bw’ abanyarwanda. Ariko indorerwamo bareberamo ikibazo cyacu zitandukanye n’ izacu. Nta mugayo kandi kuko ibyo twanyuzemo atari bimwe. Bo icyo bakesha abayobozi babo ni ukubaho neza cyane.
Twe icyo dushaka ku bayozozi bacu cya mbere ni ukubaho. Hagakurikiraho kubaho ntawe dukesha kubaho. Hagakurikiraho kubona iby’ibanze birimo ibidutunga, ubuvuzi, uburezi. Bizabagora rero kuyobokwa n’umunyarwanda ubona imiyoborere ya Kagame nk’ impamvu ye yo kugira umutekano, yo kugira icyo agaburira abana, yo kubona amata aturuka kuri Girinka no kongera imyaka y’imibereho biturutse kuri mituweri na gahunda yo kwegerza ubuvuzi abaturage.
Akaduruvayo n’imvururu byo ntibishoboka
Kugereranya ibya Burkina Faso, Congo zombi cyangwa iby’u Burundi ni urugomo mu rundi kuko nta n’amahuriro. Ibyaho byavuye hejuru bitsindagirwa abo hasi, naho ibyo mu Rwanda byavuye hasi byemererezwa hejuru na n’ ubu biracyingingirwa uwo hejuru! Ibyaho byagaragayemo abaturage benshi baniganwe ijambo naho mu Rwanda buri wese yahawe umwanya wo kwisanzura agaragaza ibitekerezo bye ndetse na Green Party itaranyuzwe yarareze kirakirwa itsindwa ku manywa y’ihangu.
Ibyo muri biriya bihugu byagaragayemo gucikamo ibice kw’inzego z’umutekano bizana akaduruvayo, mu Rwanda impaka zabaye imirimo ikomeza nta duka ryafunze ndetse umusaruro w’ubukungu wakomeje kuzamuka.
Ibyo muri biriya bihugu byagaragayemo abayobozi baharaniye bashikamye gukomeza kuyobora, naho mu Rwanda n’ubu Kagame biracyari ugufatiriza no kwirinda gukoma rutenderi ngo hato adatera ubwatsi bwa busabe.
Ibyo muri biriya bihugu byaturutse ku baturage bagaye ibyo bakorewe n’ubuyobozi maze biva hasi baharanira impinduka naho mu Rwanda ni abaturage bavuye hasi bashaka ko bakomeza ibyo bagezeho kandi bagakomereza aho bageze ku muvuduko umwe cyangwa urenzeho.
Aho akavuyo gashoboka ni aho ingabo na polisi zicikamo ibice cyangwa zigahitamo kurebera no kuba inkundarubyino. Mu Rwanda akavuyo n’imvururu ntibyabona aho bimenera kuko Igisirikari na Polisi birumva kandi bikumvira kandi ntibijya byibagirwa ko icyo bibereyeho ari ineza y’abanyarwanda.
Mu Rwanda akaduruvayo n’imvururu ntibishoboka kuko Abanyarwanda banyuze mu isomo rikomeye ry’umutekano muke ku buryo intambara yonyine bahagurukira ari yo kurwana ku mutekano, ariko nta na rimwe bashobora guhagurutswa no kuwuhungabanya.
Mu Rwanda nzi kandi mbona buri munsi akaduruvayo n’imvururu ntibishoboka kuko Abanyarwanda barahuze, buri wese ari mu twe tumuteza imbere, buri wese mu rugero rwe afite utwo atunze kandi nudatunze ibintu atunze icyizere cyo gutunga kuko ari mu gihugu gitanga icyizere.
U Rwanda nzi ni urw’abacikije kaminuza bitabira urugamba, ni urw’abatanze imbuto yo gutera n’inka zabo bashyigikira urugamba, ni urwabageze Mbandaka bakagaruka bataye ishyamba ry’ishyanga baje kubaka u Rwanda aho bo n’ababo barimo kurupfuka ibikomere. U Rwanda nzi ni urw’abagore bikuye ibitenge byabo bakabitanga ngo bikingire ubwiherero bw’amatora ya 2010 kandi n’ejo bundi bazabitanga! Nta mvururu n’akaduruvayo mbona. Ashwi habe na mba!
Icyo nemera ni uko ibyabaye mu Rwanda ari ibintu bidasanzwe bituruka ku byabaye mu gihugu bidasanzwe mu myaka ishize nayo idasanzwe. Ibyabaye ni igihango hagati y’Abanyarwanda na Kagame bakesha kugira igihugu kigendwa, igihugu gifite ijambo, igihugu gishimwa, igihugu gihashya inzara n’indwara, igihugu gitanga inka, igihugu kirinzwe kandi kitavogerwa. Igihugu kiza mu bya mbere mu miyoborere, kiza mu bya mbere mu guteza imbere ishoramari, cya mbere mu isuku, cya mbere mu mutekano.
Ibyabaye mu Rwanda ni ibintu bidasanzwe ariko bifite igisobanuro. Uzatinya imvururu yaratinze kuko yagombye kuba yarazitinye impaka zitangiye, ntiyari akwiye kuzitinya zirangiye!
Mu nyandiko yo mu cyumweru gitaha nzabagezaho isesengura ku mpamvu zitera abatangaza ko Kagame atakomeza kuyobora kubibona batyo. Nzabereka ingero z’ uko imitekerereze ye igenda ikwira muri Afurika bigatera impungenge bamwe ku mpamvu nzabasobanurira nkanabaha ingero. Nizere ko IGIHE.com izemera kubihitisha kuko nigeze kubyandika ikabinyonga ku mpamvu itanansobanuriye.
Ibikubiye muri iyi nyandiko ni ibitekerezo bwite by’umwanditsi Munezero Pacifique


text:
2 petero 1
1.Simoni Petero imbata ya Yesu Kristo nintumwa ye, ndabandikiye mwebwe abagabanye kwizera kwigiciro cyinshi guhwanye nukwacu, muguheshejwe no gukiranuka kwa Yesu Kristo, ari we Mana yacu nUmukiza. 2.Ubuntu namahoro bigwire muri mwe, mubiheshwa no kumenya Imana na Yesu Umwami wacu, 3.kuko imbaraga zubumana bwayo zatugabiye ibintu byose bizana ubugingo no kūbaha Imana, tubuheshejwe no kumenya neza uwaduhamagarishije ubwiza bwe ningeso ze nziza. 4.Ibyo ni byo byatumye aduha ibyo yasezeranije byigiciro cyinshi, bikomeye cyane kugira ngo bibatere gufatanya na kamere yImana, mumaze guhunga no gukira kononekara kwazanywe mu isi no kwifuza.
Ibyerekeye ingeso za Gikristo
5.Ibyo abe ari byo bituma mugira umwete wose, kwizera mukongereho ingeso nziza, ingeso nziza muzongereho kumenya, 6.kumenya mukongereho kwirinda, kwirinda mukongereho kwihangana, kwihangana mukongereho kūbaha Imana, 7.kūbaha Imana mukongereho gukunda bene Data, gukunda bene Data mukongereho urukundo. 8.Kuko ibyo nibiba muri mwe bikabagwiriramo, bizatuma mutaba abanyabute cyangwa ingumba ku byo kumenya neza Umwami wacu Yesu Kristo. 9.Kandi rero utagira ibyo aba ari impumyi ireba ibiri hafi gusa, akibagirwa yuko yejejweho ibyaha bye bya kera. 10.Ni cyo gituma bene Data, mukwiriye kurushaho kugira umwete wo gukomeza guhamagarwa no gutoranywa kwanyu, kuko nimukora ibyo ntabwo muzasitara na hato, 11.ahubwo bizabaha rwose kwinjira mu bwami butazahanguka bwa Yesu Kristo, ari we Mwami nUmukiza wacu. 12.Ni cyo gituma nanjye iminsi yose ntazagira ubwo nirengagiza kubibutsa ibyo, nubwo musanzwe mubizi mugakomera mu kuri kuri muri mwe ubu. 13.Kandi rero ndibwira ko binkwiriye ko mbatera umwete mbibutsa nkiri muri iyi ngando, 14.kuko nzi yuko igihe cyo kunyagwa ingando yanjye kigiye gusohora vuba, nkuko Umwami wacu Yesu Kristo yamenyesheje. 15.Ariko nzajya ngira umwete, kugira ngo nimara gupfa muzabashe guhora mwibuka ibyo iminsi yose. 16.Burya ntitwakurikije imigani yahimbwe nubwenge, ubwo twabamenyeshaga imbaraga zUmwami wacu Yesu Kristo no kuzaza kwe, ahubwo twiboneye namaso yacu icyubahiro cye gikomeye, 17.kuko yahawe nImana Data wa twese ishimwe nicyubahiro, ubwo ijwi ryavugiraga mu bwiza bukomeye cyane rimubwira riti Nguyu Umwana wanjye nkunda nkamwishimira. 18.Iryo jwi twaryumvise rivugira mu ijuru, ubwo twari kumwe na we kuri wa musozi wera. 19.Nyamara rero dufite ijambo ryahanuwe rirushaho gukomera, kandi muzaba mukoze neza nimuryitaho, kuko rimeze nkitabaza rimurikira ahacuze umwijima rigakesha ijoro, rikageza aho inyenyeri yo mu ruturuturu izabandurira mu mitima yanyu. 20.Ariko mubanze kumenya yuko ari nta buhanuzi bwo mu byanditswe bubasha gusobanurwa uko umuntu wese yishakiye, 21.kuko ari nta buhanuzi bwazanywe nubushake bwumuntu, ahubwo abantu bImana bavugaga ibyavaga ku Mana bashorewe nUmwuka Wera.
Uri gusoma 2 petero igice cya:


text:
Rwanda | RUSIZI:HABAYE UMUHANGO KWISHIMIRA IBYAGEZWEHO MUKAGARI KA KAMATITA
Abaturage bo mukagari ka kamatita mu murenge wa Gihundwe ku wa 16/09/2012 biriwe mumuhango wo kwishimira ibyagezwe ho mu kwesa imihigo aho kaje ku mwanya wa 2 mu tugari 6 tugize uwo murenge bakaba banaboneyeho n’umwanya wo guhiga ibyo bateganya kuzageraho umwaka utaha , bimwe mubikorwa byatumye ababa turage besa imihigo bagafata umwanya wa 2 ngo Ni uko bitabiriye gushyira mubikorwa gahunda za leta ibasaba, harimo gutanga ubwisungane mu kwivuza ,kwihangira imihanda,gahunda yadusasirane baca nyakatsi yo kuburiri n’ibindi.
Aba banyaRwanda bishimiye bidasazwe ibikorwa bagezeho ubwabo batabifashijwe n’abandi kuko ngo basanga nabyo ubwabyo ari ukwihesha agaciro, abo baturage bahawe impamya bushobozi iherekejwe n’amafaranga ibihumbi mirongo 50 byo kubashimira bakaba babishyikirijwe n’umunyamabanganshingwabikorwa w’umurenge wa Gihundwe Muganga Emmanuel
Umunyamabanga nshingwabikorwa w’umurenge wa gihundwe mumagamboye  yashimiye abo baturage ku ko bagira uruhare rwo kwiyubaka batarinze gutegereza akimuhana akaba yabasabye gukomeza gukorera hamwe kuko abashyize hamwe ntakibananira.
bamwe mubaturage twaganiriye barimo Umutesi Odette badutangarije ko  bageze kubikorwa byo kwesa imihigo kubufatanye bw’inzego zose aho bavuga ko nabo bisanzemo ubushobozi  nk’abagore basanga bataharira abagabo babo imirimo bonyine nabo biyemeza gahunda yo gusasirana kuburiri aho bagira gahunda yo kugurirana  za matola ndetse muri uwo muhango abagore bakaba banahanye matola 8.
Muri uwo muhango wo kwishimira ibyagezweho abaturage b’ako kagari biyemeje gutanga amafaranga ibihumbi magana 200 na mirongo 72 mukigega agaciro development fund ariko batangaza ko icyogikorwa kizakomeza bakazagaragaza inkunga yabo muminsi mike iri imbere .


text:
Igitsina cy’umugabo
Igitsina cy’umugabo cyangwa Imboro umwanya mwibarukiro w’umugabo.
Ku ishusho urabona imyanya ndangagitsina y’imbere n’inyuma ku muhungu. Urabona imboro, imiyoborantanga, umuyoborankari, uruhago, imiyoboramasohoro n’amabya.
Igitsina cy’umugabo kigizwe n’umukaya woroshye n’imitsi myinshi y’amaraso.Iyo amaraso menshi ageze mu gitsinagabo, kirabyimba kigashyukwa. Igitsina cy’umugabo ni cyo gisohora inkari n’amasohoro. Iyo umuhungu akoze imibonano mpuzabitsina, igihe cyo kurangiza asohora intanga zivanze n’amasohoro.
Ushobora kwizera ko ayo masohoro asohotse mu gihe cy’imibonano mpuzabitsina atarimo inkari, kubera ko uruhago ruba rufunze mu gihe imboro iba ihagaze.
Amabya abiri ari mu gasaho nk’uko bisanzwe rimwe iruhande rw’irindi. Mu mabya ni ho hakorerwa intanga-ngabo ni na ho zibikwa. Intanga-ngabo zinyura mu miyoborantanga ziva mu mabya zisohoka. Zigisohoka mu mabya,zihita zivanga n’amasohoro yakorewe mu miyoboramasohoro.
Indwara[edit | edit source]
Indwara ya peyronie : iva ku kubabara kugenda kuba mu gihe cy’imibonano mpuzabitsina, ibyo bigatuma habaho ahantu hakomeye habuza igitsina kwirambura neza mu gihe gifashe umurego (érection) maze bigatuma cyigonda. Ibi nibyo kenshi bitera ububabare bw’igitsina. Ibimenyetso by'indwara ya peyronie:
- Kuribwa mu gihe cyo gushyukwa
- Ahantu hakomeye hatuma igitsina cyigonda
- Rimwe na rimwe uko kwigonda gushobora kubuza imibonano mpuzabitsina gukorwa
Gukomereka : kuvunika kw’ahantu hatuma igitsina kibasha gufata umurego, aho hakaba haherereye munsi y’uruhu. Ibi bishobora guterwa n’impanuka. Uku gukomereka gushobora no gutuma umuyoboro w’inkari wangirika cyangwa se ukanacika. Ibimenyetso bijyanye gukomereka (trauma) nko mu gihe cy'impanuka:
- Kuribwa gukabije
- Kuribwa kujyanye no kubyimba kw’ahaba hababaye, cyangwa se hakirabura. Hashobora no kuba hacitse igisebe.
- Kujojoba kugaragara igihe umuyoboro w’inkari wangiritse, icyo gihe kujojoba guterwa n’uko uruhago rwuzuye cyangwa rurimo ubusa. Igihe umuyoboro wangiritse igice, ashobora gukomeza kwihagarika n’ubwo bimugora. Ariko igihe umuyoboro wacitsemo kabiri neza, kunyara biramunanira noneho akaribwa munda.
Ibintu bidasanzwe bisohoka mu gitsina cyangwa Ibintu bisohoka mu gitsina badasanzwe (discharge, écoulement): bwa mbere na mbere bishobora guterwa n’indwara zandurira mu mibonano mpuzabitsina, cyane cyane iyitwa chlamydia. Izo ndwara kandi zishobora no kwandurira mu mibonano yo mu kanwa (sexe oral) cyangwa yo mu kibuno.
- Ibisohoka bishobora gusa nk’ibibonerana, nk’umuhondo, nk’amaraso, nk’icyatsi, nk’ibifashe, cyangwa bimase (collant, sticky).
- Ibi usanga bijyanye n’ububabare mu kunyara cyangwa se ntibunahabe.
Priapisme : Ishobora guterwa n'abantu ku giti cyabo igihe biteye imiti yo kugirango igihe cyo gushyukwa kibe kirekire, ibyo bikorwa kenshi n'abafite ikibazo cyo kudatinda, cyangwa se batanashyukwa namba. Gukomereka kw'umutsi wo mu gitsina bigatuma uba utagishoboye gukamura amaraso aza mu gitsina mu gihe cyo gushyukwa. Imiti nka anticoagulants, neuroleptiques na psychotropes nayo ishobora gutera icyo kibazo.
- Gushyukwa kudahagarara (kurengeje amasaha ane), biba byatewe n’uko amaraso aba yaheze mu gitsina.
- Kuribwa kuza ntakintu kibaye kandi kugatinda
- Kuribwa kuza gutewe n’imibonano mpuzabitsina.
Gutwara neza igitsina no kwirinda kugihungabanya, kugikomeretsa no kukibabaza. Igihe igitsina cyakomeretse, fata barafu (glaçons) ushyire mu mwenda maze ukoze ku gitsina ahakomeretse, hanyuma hagarika imibonano, maze unywe imiti igabanya ububabare nka paracetamol, cyangwa se brufen.
Kuri priapisme, naho fata agatambaro ushyiremo barafu ushyire ku gitsina, nibiramuka byanze nyuma y’isaha imwe igitsina kigifite umurego, ihutire kwa muganga kuko ibi bishobora kwangiza ibigize igitsina bituma gifata umurego (érection).


text:
Abakobwa 4 baziraga gukwirakwiza Bibiliya muri Etiyopiya barokotse nka Pawulo na Silas
Abana b’abakobwa 4 bari bafunzwe bazira gukwirakwiza Bibiliya mu umugiwa Babile, uherereye iburasirazuba bw’umurwa mukuru Addis-Abeba ukaba ufatwa nk’umugi mutagatifu w’umuryango w’abayisiramu.
Nyuma y’amahugurwa y’ivugabutumwa hagati y’imico, abakirisito bafashe umwanzuro wo gukwirakwiza Bibiliya yanditse mu rurimi rukoreshwa cyane muri Etiyopiya, iki gitabo cyavugaga ukuri mu urukundo rw’Imana.
Nyuma yo gucyeka ko iki gitabo cyagira ingaruka ku myizerere ya Isilamu byatumye bibasira amatorero ya gikirisito yo muri aka gace ndetse bamwe mu bayobozi b’amatorero bakorerwa akarengane.
Eden w’imyaka 15, Gifti w’imyaka 14, Mihire tw’imyaka 14 na Deborah w’imyaka 18 bakwirakwizaga iki gitabo barafashwe bajyanwa mu rukiko, baburanishwa n’urukiko rw’abantu bakuru nyuma yo kuvuga ko bafite imyaka y’ubukure.
Umuryango wa gikirisito witwa World Watch Monitor wasuye aba bana usanga bafite kwizera gukomeye kandi bishimira kurenganirizwa ubutumwa bwiza.
Eden yagize ati “ni iby’icyubahiro kuri twe kuba turi kurenganira ubutumwa bwiza, ntabwo badufite, turaririmba tukanasenga hano muri gereza”.
Deborah nawe yongeyeho ko ari iby’icyubahiro kuba bafunze kubw’ubwami bw’Imana.
Nyuma aba bana b’abakobwa barafunguwe ariko Deborah arongera arafatwa arafungwa, ariko impamvu yongeye gufungwa ntabwo iramenyekana, bagasaba inkunga y’amasengesho kugira ngo arindwe kandi azabohorwe akomeze akorere Imana.
Etiyopiya iza ku mwanya wa 18 mu bihugu bikorera abakirisito akarengane kuburyo bufunguye nk’uko inkuru dukesha infochretienne.com ibitangaza.
Tuyishime Malachie@Agakiza.org